**Atbildes uz jautājumiem** par 1.1.1.1. pasākuma “Praktiskas ievirzes pētījumi” 2.atlases kārtu

Tekstā izmantotie saīsinājumi:

MK noteikumi Nr. 34 – Ministru kabineta 2016.gada 12.janvāra noteikumi Nr.34 „Darbības programmas "Izaugsme un nodarbinātība" 1.1.1. specifiskā atbalsta mērķa "Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā" 1.1.1.1. pasākuma "Praktiskas ievirzes pētījumi" īstenošanas noteikumi”

* + - 1. pasākums – Darbības programmas "Izaugsme un nodarbinātība" 1.1.1. specifiskā atbalsta mērķa "Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā" 1.1.1.1. pasākuma "Praktiskas ievirzes pētījumi"

Saturs

[1. Vispārīgi jautājumi 2](#_Toc520883212)

[2. Ar saimniecisku darbību nesaistīta projekta nosacījumi 8](#_Toc520883213)

[3. Ar saimniecisku darbību saistīta projekta nosacījumi 14](#_Toc520883214)

[4. Zināšanu un tehnoloģiju pārnese ar saimniecisku darbību nesaistītu projektu ietvaros 19](#_Toc520883215)

[5. Vērtēšana 23](#_Toc520883216)

[6. Attiecināmās izmaksas 25](#_Toc520883217)

[7. Projekta iesnieguma aizpildīšana 27](#_Toc520883218)

[8. Projekta iesnieguma pielikumi 30](#_Toc520883219)

|  |  |
| --- | --- |
| **Jautājumi** | **Atbildes** |
| Vispārīgi jautājumi |
| 1.1. | Lūgums sniegt skaidrojumu terminam "zinātniskā grāda pretendents", t.sk. cik ilgi pēc doktora studiju beigšanas, bet neaizstāvēta promociju darba, persona skaitās zinātniskā grāda pretendents. | *Ņemot vērā Izglītības un zinātnes ministrijas sniegto skaidrojumu, zinātniskā grāda pretendents ir persona, kura pabeigusi doktora studijas un ir tiesīga iesniegt promocijas darbu. Nekāds termiņš normatīvajos dokumentos nav noteikts.* |
| 1.2. | Pie pozitīva vērtējuma, par ERAF projekta izpildi, līgums jānoslēdz 30 dienu laikā. Cik mēnešu laikā ir jāuzsāk projekts no līguma noslēgšanas dienas, un kur tas ir minēts? | *Saskaņā ar pasākumu 1.1.1.1. regulējošajiem Ministru kabineta 2016.gada 12.janvāra noteikumiem Nr.34., to punktā Nr.58. ir noteikts, ka labuma guvējs nodrošina, ka atbalstāmo darbību īstenošanu un iepirkumu veikšanu uzsāk pirmajā ceturksnī pēc tam, kad noslēgts līgums vai vienošanās par projekta īstenošanu. Maksājumu veikšanu atbalstāmo darbību un attiecināmo izdevumu ietvaros uzsāk pirmajā pusgadā pēc tam, kad noslēgts līgums vai vienošanās par projekta īstenošanu.* |
| 1.3. | Vai sadarbības līgums, ja sadarbība tiek plānota starp diviem Latvijas partneriem, tiešām ir nepieciešams latviešu un angļu valodā (nolikuma 9.10.punkts)? No kā arī izriet, ka projekta īstenošanas gadījumā, grozījumi sadarbības līgumā būs jāveic divās valodās, lai gan partneri ir divi Latvijas pārstāvji, attiecīgi savstarpējā saziņa notiek latviešu valodā? Šaubas šis punkts rada, jo nolikuma 9.11.punktā ārvalstu sadarbības partnerim apliecinājums ir jāsniedz tikai latviešu valodā, kas šķiet dīvaini. | *Konkrētā pasākuma gadījumā projektu kvalitātes izvērtēšanai tiks piesaistīti ārvalstu eksperti. Ņemot vērā, ka sadarbības līgumā, atbilstoši MK noteikumu Nr. 34 27.3. apakšpunktam, nepieciešams iekļaut saturiski svarīgu informāciju, tad pilnvērtīgai ekspertīzes veikšanai ārvalstu ekspertu vērtējumu sagatavošanai nepieciešams, lai minētais līgums būtu pieejams arī angļu valodā. Projekta iesniegumam iespējams pievienot latviešu valodā noslēgta sadarbības līguma anglisku tulkojumu (nevis angļu valodā noslēgtu papildus sadarbības līgumu) - ņemot vērā, ka projekta iesniegumam pievieno iesniedzēja apliecinājumu, ka projekta iesniegumu un tā pielikumu latviešu un angļu valodas versijas ir saskaņotas (atlases nolikuma 9.16. apakšpunkts), tad sadarbības līguma tulkojums saturiski sniegs ekspertiem visu sadarbības līgumā ietverto nepieciešamo informāciju.**Ārvalstu sadarbības partnera apliecinājums nesaturēs ekspertiem saturiski nozīmīgu informāciju, līdz ar to minēto pielikumu nav nepieciešams iesniegt angļu valodā.* |
| 1.4. | Jautājums par studentu iesaisti. Students darbojas projektā, tā īstenošanas laikā aizstāv gala darbu un pabeidz studijas, vairs neskaitās kā students. Vai uz konkrēto studenta vietu ir jāmeklē cits students? | *Jā, ja projekta īstenošanas laikā persona pabeidz studijas, projekta īstenošanā iesaista citu studējošo. Ņem vērā, ka: studējošo vai zinātniskā grāda pretendentu kopējā noslodze visā projekta īstenošanas periodā ir[[1]](#footnote-1):**1. vismaz divi PLE, ja kopējā zinātnisko darbinieku noslodze visā projekta īstenošanas periodā ir vienāda ar astoņiem PLE vai lielāka;**2. 25 procenti no kopējās zinātnisko darbinieku noslodzes visā projekta īstenošanas periodā, ja kopējā zinātnisko darbinieku noslodze visā projekta īstenošanas periodā ir mazāka par astoņiem PLE.*  |
| 1.5.  | Kā jāsaprot termins “jauns pētnieks”, vai tā ir jauna darba vieta, jauns cilvēks? | *Atbilstoši SAM pasākuma MK noteikumu 2.10.’ apakšpunktā noteiktajam, kā jauno pētnieku skaitu atbalstāmajās vienībās definē tādu pētniecības projekta ietvaros piesaistīto zinātniskā personāla vai zinātnes tehniskā personāla skaitu pilna laika ekvivalenta izteiksmē:**a. kas tieši iesaistīts pētniecības īstenošanā;**b. pēc kura piesaistes institūcijā:**i. izveido jaunu zinātniskā personāla vai zinātnes tehniskā personāla amata vietu;**ii. palielinās kopējais pētniecībā nodarbināto personu skaits.**Tādējādi termins „jauns pētnieks” ietver gan jaunu amata vietu izveidi zinātniskajam personālam vai zinātnes tehniskajam personāla, gan jaunas tieši pētniecībā nodarbinātās personas piesaisti.* |
| 1.6. | Vai KP VIS ir vienīgais veids, kā iesniegt projekta iesniegumu? | *Šī pasākuma 2. projektu iesniegumu atlases kārtā KP VIS sistēma ir vienīgais projekta iesniegumu iesniegšanas veids, ņemot vērā pasākuma 1.projektu iesniegumu atlases kārtas pieredzi, kā arī to, ka projekta iesniegumu sagatavošana un iesniegšanas KP VIS sistēmā ir ērta tieši projekta iesniedzējam.*  |
| 1.7. | Vai projekta iesnieguma 1.6.1.sadaļas 5. un 6. punktā minētajiem rakstiem ir jābūt unikāliem? | *Projekta iesnieguma 1.6.1. sadaļas 5. un 6. punktā minētiem rakstiem[[2]](#footnote-2) ir jābūt unikāliem, tos kā rezultātu var uzrādīt tikai vienu reizi SAM 1.1.1. ietvaros. Vienlaikus ņem vērā, ka vienu rakstu norādat kā 5., tā 6. punktā, ja sagaidāmais projekta rezultāts ir oriģināls zinātniskais rakstu, kas publicēts Web of Science iekļautā žurnālā, kura citēšanas indekss sasniedz 50 procentus no nozares vidējā citēšanas indeksa.* |
| 1.8. | Vai ir noteikts, kā tiek definēta starpdisciplinaritāte vai arī to noteiks projekta iesnieguma vērtētājs? | *Pētniecība kvalificējama kā starpdiscipilnāra, ja pētījumā piemērotās teorijas, jēdzieni, zināšanas, dati un tehnikas ir no divām vai vairākām zinātnes nozarēm, tai skaitā integrējot sociālo un kultūras aspektu izpēti tehnoloģiju attīstības projektos. Starpdisciplinaritāte sniedz ieguldījumu fundamentālo zināšanu attīstībā vai sarežģītu problēmu risināšanu, kā arī sekmē vairāku/ dažādu dalībnieku iesaisti pētniecības un inovācijas procesā.**Starpdisciplinaritāti pamato, sniedzot informāciju par nozarēm un institūciju/-ām, sadarbībā ar kuru/-ām tā tiks nodrošināta. Projekta iesniegumā jābūt aprakstītām teorētiskām un metodoloģiskām kvalitātēm visās saistītajās disciplīnās. Jāsniedz pamatojums aprakstītās starpdisciplinaritātes būtiskumam/ pievienotajai vērtībai un ieguldījumam plānoto rezultātu sasniegšanā attiecīgā kvalitātē. Ņemot vērā, ka projekta iesnieguma zinātniskās kvalitātes izvērtēšanai tiks piesaistīti Eiropas Komisijas ekspertu datu bāzes eksperti, kam jābūt kompetentiem konkrētā projekta nozarē vai apakšnozarē, tad konkrētais eksperts spēs apstiprināt vai arī iebilst tam, vai pētījums patiešām ir starpdisciplinārs.*  |
| 1.9. | Vai projekta iesnieguma latviešu valodas versija vai angļu valodas versija ir noteicoša? | ***Attiecībā uz informāciju, ko izvērtē un uz kuru balstoties Eiropas Komisijas ekspertu datu bāzes eksperts piešķir punktus kvalitātes kritērijos – noteicošā ir projekta iesnieguma angļu valodas versija. Gadījumā, ja eksperta izvērtētās angļu valodas sadaļās informācija nesaskanēs ar latviešu valodā pieejamo informāciju, angļu valodā sniegtā informācija būs noteicošā.*** |
| 1.10. | Vai projektā kā īstenošanas personāls var tikt iesaistīts vieszinātnieks no kādas citas Eiropas valsts, viņu speciāli neievēlot šeit zinātniskā amatā? | *Jā, konkrētais speciālists var tikt piesaistīts kā viespētnieks, atbilstoši konkrētās institūcijas iekšējiem normatīviem par viespētnieku piesaisti. Projekta darbību īstenošanai gan viennozīmīgi jānotiek Latvijā.* |
| 1.11. | Vai viens cilvēks var būt vairāku projektu vadītājs? | *Šāda iespēja pastāv, vienlaikus gan vērtēšanas, gan īstenošanas posmā tiek skatītas noslodzes un reālā iesaiste projekta darbību īstenošanā. Viena projekta īstenošanā iesaistītā darbinieka noslodze vairākos projektos nedrīkst pārsniegt darba likumdošanā noteikto slodzi.* |
| 1.12. | Tiek vērtēts jaunu darba vietu īpatsvars. Vai tās var tikt nodrošinātas komersantam pieņemot darbā jaunus darbiniekus, kurus pilnībā vai daļēji nodarbina projektā? | *Pieņemot, ka runa ir par darba vietām jaunajiem pētniekiem, kas ir kā iznākuma rādītājs un kas tiek minēts 3.4.2. kritērijā - jauna darba vieta (atbilstoši SAM pasākuma MK noteikumu 2.10.` apakšpunkta definīcijai) var tikt nodrošināta arī no komersanta puses, nodrošinot, ka konkrētā speciālista pienākumi ir atbilstoši zinātniskā personāla vai zinātnes tehniskā personāla pienākumiem. Arī šajā gadījumā runā par jauno pētnieku skaitu projekta, ne tieši iesniedzēja/partnera dalījumā.* |
| 1.13. | Zinām, ka no viena institūta (pētnieciskās organizācijas) ir iespējams iesniegt vairākus projektus. Bet rodas jautājums vai viena zinātniskā grupa var iesniegt/piedalīties vairāku projektu rakstībā, kas nozīmē, ka vienu cilvēku vārdi parādītos vairākos projektu pieteikumos (piem., vienā projektā kā projekta iesniedzēji, bet otrā kā sadarbības partneri)? Vai ir kādi ierobežojumi šādā gadījumā? | *Konkrēti šī SAM skatījumā jāņem vērā iespējamais gadījums, kad tiek apstiprināti visi projekta iesniegumi, kuros iesaistīti vieni un tie paši cilvēki – ja summāri slodzes ir atbilstošas, tad aprakstītajai situācijai nevajadzētu būt problēmai. Galvenais – projektu apstiprināšanas gadījumā tiks pievērsta papildus uzmanība, lai īstenošanas posmā viss ir korekti un nenotiek personāla dubulta finansēšana no vairāku projektu līdzekļiem, nepārklājas darbības utml.* |
| 1.14. | 1. Kā bilancē pārbaudīt, vai atbilstam kritērijiem, un precīzāk - vai uzņēmuma parādsaistību un pašu kapitāla bilances vērtību attiecība ir pārsniegusi 7,5;Kas ar ko ir jādala vai jāreizina, lai pārbaudītu koeficientu? 2. Darbinieki 14 un apgrozījums līdz 2 milj. - tas ir tomēr mikro uzņēmums vai mazais? | *1.Minētais e)apakšpunkts attieciņams uz uzņēmumiem, kas nav MVU, t.i. lielajiem uzņēmumiem.**2.Uzņēmums tiek definēts kā mazais – darbinieku skaits ir zem 50 un apgrozījums ir zem 2 milj.**Šeit* [*https://www.cfla.gov.lv/lv/es-fondi-2014-2020/biezak-uzdotie-jautajumi/ka-nosaka-maza-un-videja-uznemuma-un-grutibas-nonakusa-uznemuma-statusu*](https://www.cfla.gov.lv/lv/es-fondi-2014-2020/biezak-uzdotie-jautajumi/ka-nosaka-maza-un-videja-uznemuma-un-grutibas-nonakusa-uznemuma-statusu) *ir atrodams informatīvs materiāls par MVU statusa un GNU statusa noteikšanu.* |
| 1.15. | Vai attiecināmi ir tādi līgumpētījumi, kas tiek veikti attiecībā uz esošu produktu uzlabojumiem? | *Attiecināmi ir arī tādi līgumpētījumi, kas tiek veikti attiecībā uz esošu produktu būtiskiem uzlabojumiem, proti, kuriem ir uzlabotas funkcionālās īpašības vai mainīts paredzamais lietošanas veids (tai skaitā mainīti vai uzlaboti tehniskie parametri, sastāvdaļas, materiāli, pievienotā programmatūra, lietotājam draudzīgas īpašības). Ievēro MK noteikumu 2.11. apakšpunkta nosacījumus.**Par jaunu vai būtiski uzlabotu produktu neuzskata:**1. kādas procesa daļas izmantošanas pārtraukšanu;**2. kapitāla aizvietošanu vai ekstensīvu palielināšanu (izmantotajiem moduļiem identisku moduļu iegāde, nebūtiski paplašinājumi, iekārtu un programmatūras atjauninājumi). Jaunām iekārtām vai paplašinājumiem jābūt ar būtiskiem specifikācijas uzlabojumiem;**3. komponentu cenu maiņas dēļ radušās izmaiņas (produkta cenas vai ražošanas procesa produktivitātes izmaiņas nav produktu inovācija, piemēram, datoru ražošanā, samazinoties mikroshēmas cenai, tā paša datora modeļa pārdošanas cenu samazinājums);**4. produktu pielāgojumus konkrētām vajadzībām (piemēram, produkta pielāgošana klienta vajadzībām, kas neizraisa tādas jaunā produkta funkcionālo vai tehnisko īpašību izmaiņas, kuras nodrošina augstāku jaunā produkta konkurētspēju salīdzinājumā ar esošiem produktiem);**5. ikdienas, sezonas un cikliskas izmaiņas un uzlabojumus (piemēram, apģērbu ražošanā jaunas sezonas kolekcija nav uzskatāma par inovāciju);**6. dizaina izmaiņas (tajā skaitā garša un smarža), kas nemaina funkcijas, lietojumu vai tehniskās īpašības;**7. citu ražotāju preču vai procesu tālākpārdošanu;**8. uzlabojumus tirgvedības veicināšanai (tai skaitā estētiskas izmaiņas);**9. organizatorisko procesu uzlabošanu komersanta darbībā.* |
| 1.16. | Tabula 1.6.1. Iznākuma rādītāji, 1. rādītājs "Jaunu pētnieku skaits atbalstītajās vienības (PLE)" - seminārā tika minēts, ka, lai rādītājs tiktu ieskaitīts, jābūt vismaz 0,5 slodzei. Lūdzu apstiprināt vai paskaidrot sīkāk. | *Saskaņā ar Vērtēšanas kritēriju piemērošanas metodiku (*[*https://www.cfla.gov.lv/lv/es-fondi-2014-2020/izsludinatas-atlases/1-1-1-1-k-2*](https://www.cfla.gov.lv/lv/es-fondi-2014-2020/izsludinatas-atlases/1-1-1-1-k-2) *3.4.2.kritērijā "Projekta ieguldījums iznākuma rādītāja – jaunu pētnieku skaits atbalstītajās vienībās (pilnas slodzes ekvivalents) – izpildē papildu punktus piešķir gadījumā, ja izpildīti šādi nosacījumi:**a. projekta ietvaros izveido vismaz vienu jaunu pētnieku (zinātniskais personāls vai zinātnes tehniskais personāls) amata vietu, kā rezultātā palielinās kopējais institūcijā nodarbināto zinātniskā personāla vai zinātnes tehniskais personāla pārstāvju skaits PLE izteiksmē.**b. labuma guvējs nodrošina jaunizveidotās pētnieka darba vietu saglabāšanu vismaz piecus gadus pēc pēdējā maksājuma veikšanas (projekta pēcuzraudzības periods) ar nosacījumu, ka jaunā pētnieka noslodze visā projekta pēcuzraudzības periodā ir vismaz 0,5 PLE.**Punktu skaitu P3.4.2. aprēķina, izmantojot šādu formulu P3.4.2.= 10\*D – 0,5, ar nosacījumu, ka P3.4.2 = 1, ja jaunu pētnieku darba vietu skaits PLE izteiksmē D ir 15% no kopējā projektā nodarbināto zinātnisko darbinieku skaita PLE izteiksmē (D = 15%), un P3.4.2 = 2,0, jaunu pētnieku darba vietu skaits PLE izteiksmē D ir vismaz 25% no kopējā projektā nodarbināto zinātnisko darbinieku skaita PLE izteiksmē (D ≥ 25%). Aprēķinot punktu skaitu, norāda vienu zīmi aiz komata.**Savukārt projekta iesnieguma 1.6.1. pirmajā rādītājā norāda kopējo projekta īstenošanai piesaistītos jauno pētnieku (zinātnisko personālu, zinātnes tehnisko personālu) skaitu pilna laika ekvivalenta (PLE) izteiksmē, ja personai izveido jaunu darba vietu neatkarīgi no tā, cik ilgi plānots to uzturēt un ja personas slodze ir vismaz 0,3 PLE.* |
| 1.17. | Kādas ir atskaitīšanās prasības minētās programmas ietvaros (dokumenti, iesniegšanas biežums)? | *Finansējuma saņēmējs iesniedz starpposma maksājuma pieprasījumu kopā ar:**• aizpildītu pētījumu projekta īstenošanā iesaistītā darbinieka kopējā darba laika un paveiktā darba uzskaites veidlapu - iesniedz ar katru Maksājuma pieprasījumu;**• pārskatu par Projektā iesaistīto zinātnisko darbinieku noslodze pilna laika ekvivalenta izteiksmē (PLE) projekta īstenošanas periodā – iesniedz ar pirmo Maksājuma pieprasījumu projekta kalendārajā gadā un pēdējo Maksājuma pieprasījumu;**• pārskatu par publikācijām – iesniedz ar pirmo Maksājuma pieprasījumu projekta kalendārajā gadā un pēdējo Maksājuma pieprasījumu.**Minētajām veidlapām jābūt iesniegtām ne retāk kā reizi par katriem trīs Projekta īstenošanas mēnešiem 20 (divdesmit) darba dienu laikā pēc attiecīgā perioda beigām.**Maksājuma pieprasījuma sadaļas un veidlapas aizpilda un iesniedz Sadarbības iestādē Kohēzijas politikas fondu vadības informācijas sistēmas 2014.-2020.gadam (KP VIS) e-vidē saskaņā ar metodiskajiem norādījumiem (pieejami* [*http://cfla.gov.lv/lv/es-fondi-2014-2020/projektu-istenosana/praktiskas-ievirzes-petijumi-2-karta*](http://cfla.gov.lv/lv/es-fondi-2014-2020/projektu-istenosana/praktiskas-ievirzes-petijumi-2-karta) *pie Projekta īstenošanas laikā iesniedzamie dokumenti* [*http://cfla.gov.lv/userfiles/files/MP\_veidlapa\_ERAF.xlsx*](http://cfla.gov.lv/userfiles/files/MP_veidlapa_ERAF.xlsx) *).* |
| 1.18. | No kura laika momenta piesaistīta persona var tikt definēta kā jaunais pētnieks? | *Saskaņā ar MKN 2.10.1noteikto, jauns pētnieks ir projekta ietvaros pētniecības īstenošanai piesaistīta persona. Tātad rādītāja uzskaite praktiski aizsākas ar brīdi, kad persona, atbilstot jaunā pētnieka nosacījumiem, uzsāk darbu projektā.* *Tālāk piemērojams MKN 52. apakšpunkts, kas definē projekta ietvaros uzsākamo darbību attiecināmības termiņus. Otrajā un turpmākajās projektu iesniegumu atlases kārtās darbības ir attiecināmas, sākot ar konkrētās projektu iesniegumu atlases kārtas izsludināšanas dienu, ja projektā paredzēta tehniski ekonomiskā priekšizpēte vai sākot ar projekta iesniegšanas brīdi, ja tehniski ekonomiskā priekšizpēte nav paredzēta. (attiecināms uz ar saimniecisku darbību nesaistītiem projektiem. Ar saimniecisko darbību saistītiem projektiem piemēro MK noteikumu 52.1.1.2. un 52.1.2.2. apakšpunktos noteikto).* *Līdz ar to otrajā un turpmākajās – piesaistīta persona tiek definēta kā jaunais pētnieks, ja tiek nodrošināta atbilstība MK noteikumu 2.10.’ apakšpunktam un persona tiek piesaistīta* ***ar projekta darbību uzsākšanu, atbilstoši MK noteikumu 52. punktā noteiktajiem darbību attiecināmības termiņiem.*** |
| 1.19. | Kas ir saprotams ar "Cits publiskais finansējums"? Kas ir saprotams ar "Privātās attiecināmās izmaksas"? | *Cits publiskais finansējums ir tāds finansējums, kā valsts budžeta dotācija (t.sk. zinātnes bāzes finansējums) vai pašvaldības publiskais finansējums.**Privātās attiecināmās izmaksas ir komersanta privātais ieguldījums, pētniecības organizācijas ieņēmumi no saimnieciskās darbības un ieguldījums natūrā.* |
| 1.20. | Vai projektu drīkst uzsākt 01.10.2019? | *Pēc projekta apstiprināšanas līgums/vienošanās par projekta uzsākšanu ir jānoslēdz 30 dienu laikā un, atbilstoši MK noteikumu 58. punktam, atbalstāmo darbību īstenošana jāuzsāk pirmajā ceturksnī pēc līguma/vienošanās noslēgšanas. Līdz ar to, ņemot vērā noteiktos ierobežojumus un plānoto vērtēšanas termiņu, nākamā gada oktobris noteikti nav atbilstošs un samērīgs projekta uzsākšanas brīdis.* |
| 1.21. | Kāda ir atšķirība statusiem: jaunais zinātnieks un jaunais pētnieks? | *Jaunā zinātnieka definīcija ir sniegta MK noteikumu 2.10. apakšpunktā - jaunais zinātnieks – fiziska persona, kura veic zinātnisko darbību un kura Zinātniskās darbības likumā noteiktajā kārtībā doktora zinātnisko kvalifikāciju ieguvusi pēdējo 10 gadu laikā. Savukārt jauna pētnieka vietas definīcija ir 2.10.1 apakšpunktā:**2.10. 1 jaunu pētnieku skaits atbalstītajās vienībās – tāda pētniecības projekta ietvaros piesaistītā zinātniskā personāla vai zinātnes tehniskā personāla skaits pilna laika ekvivalenta izteiksmē (turpmāk – PLE):**2.10. 11. kas tieši iesaistīts pētniecības īstenošanā;**2.10. 12. pēc kura piesaistes institūcijā:**2.10. 12.1. izveido jaunu zinātniskā personāla vai zinātnes tehniskā personāla (turpmāk – jauns pētnieks) amata vietu;**2.10. 12.2. palielinās kopējais pētniecībā nodarbināto personu skaits;* |
| 1.22. | Jautājums par rezultātiem SAM 1.1.1.1. - Atbilstoši MK 34. not. 24 punktam - 24. Projekta dzīves cikla laikā sagaidāms viens vai vairāki šādi projekta rezultāti:24.1. oriģināli zinātniskie raksti, kas publicēti žurnālos vai konferenču rakstu krājumos, kuru citēšanas indekss sasniedz vismaz 50 procentus no nozares vidējā citēšanas indeksa;24.2. oriģināli zinātniskie raksti, kas publicēti Web of Science vai SCOPUS (A vai B) datubāzēs iekļautos žurnālos vai konferenču rakstu krājumos;24.3. tehnoloģiju tiesības – patenti;24.4. tehnoloģiju tiesības – citi nemateriālie aktīvi;24.5. intelektuālā īpašuma licences līgumi;24.6. jauna produkta vai jaunas tehnoloģijas prototips;24.7. jaunas ārstniecības un diagnostikas metodes (tai skaitā nekomercializējama metode);24.8. citi pētījuma specifikai atbilstoši projekta rezultāti (tai skaitā dati), kas papildina šo noteikumu 24.1., 24.2., 24.3., 24.4., 24.5., 24.6. vai 24.7. apakšpunktā minētos rezultātus.Vai tas nozīmē, ka obligāti jāparedz vismaz 1 no katra 24. punktā minētā rezultāta? | *Nē, minētajā gadījumā punkts interpretējams kā vismaz viens no apakšpunktos uzskaitītajiem rezultātiem (nevis vismaz viena vienība katrā).* |

|  |  |
| --- | --- |
|  | Ar saimniecisku darbību nesaistīta projekta nosacījumi |
| 2.1. | Lūdzam skaidrot kādos gadījumos sniedzams nolikuma 9.12.3.punktā minētais apliecinājums. | *Atlases nolikuma 9.12.3. punktā minētais pielikums[[3]](#footnote-3) ir jāiesniedz tikai privāto tiesību juridiskajām personām, iesniedzot ar saimniecisko darbību nesaistītu projekta iesniegumu, lai apliecinātu atbilstību pētniecības organizācijas statusam.* |
| 2.2. | Vai situācijā, kas plānots ar saimniecisku darbību nesaistīts projekts un kā projekta iesniedzējs plānota valsts dibināta zinātniskā institūcija, kā projekta partneri var piesaistīt komersantu? | *Jā, atbilstoši MK noteikumu Nr.34 23.1. apakšpunktam, pasākuma ietvaros var īstenot ar saimniecisku darbību nesaistītu sadarbības projektu (MK noteikumu 21.2.apakšpunkts., Sadarbības partneris var būt arī komersants, kura saimnieciskā darbība ir reģistrēta Latvijā vai ārvalstī. Vēršu uzmanību, ka sadarbības projekta gadījumā, atbilstoši MK noteikumu 21.2. punktam, projekta iesniedzējam - zinātniskajai institūcijai jābūt pētniecības organizācijas statusam.* |
| 2.3. | Pieņemsim, ka ar saimniecisku darbību nesaistīta projekta, ko iesniedz valsts dibināta zinātniskā institūcija-pētniecības organizācija, kopējās attiecināmās izmaksas veido projekta iesniedzēja zinātniskās institūcijas budžets (BZ) un komersanta daļas budžets (BK). Tad sanāk, ka projekts var pretendēt uz kopējo publisko finansējumu (BZ+BK)\*0.925. Vai pareizi saprotu, ka projekta partnerim - komersantam viņa budžeta sadaļas (BZ) publiskā finansējuma intensitāte ir 92.5%, kas ietver 25% netiešās izmaksas? Tad sanāk, ka komersants var saņemt publisko finansējumu BK\*0.925. | *Pareizi norādāt, ka projekts var pretendēt uz kopējo publisko finansējumu (BZ+BK)\*0.925. 25% no projekta kopējām izmaksām var plānot kā netiešās izmaksas. Tas, kā iekšēji starp projekta iesniedzēju un sadarbības partneri tiek dalīts publiskais finansējums un nacionālais līdzfinansējums, ir sadarbības partneru vienošanās, ko noteiks sadarbības līgumā.* |
| 2.4. | Vai pareizi saprotu, ka komersants savā budžetā (BK) līdzfinansējuma daļu līdz 5% var ieguldīt natūrā? | *Jā, atbilstoši MK noteikumu 30.1.2.apakšpunktam, ar saimniecisku darbību nesaistīta projekta ietvaros nacionālo finansējumu iespējams daļēji nodrošināt no ieguldījumiem natūrā. 5% ierobežojums attiecināms uz kopējo ieguldījumu natūrā – tas nevar pārsniegt 5% no projekta kopējām attiecināmajām izmaksām.* |
| 2.5. | Vai ir iespējams, ka studējošais, kam ir darba līgums ar zinātnisko institūciju, projekta ietvaros veic brīvprātīgo darbu kā ieguldījumu natūrā un no projekta finansējuma atlīdzību nesaņem? | *Ar saimniecisku darbību nesaistīta projekta gadījumā nacionālo finansējumu piecu procentu apmērā no projekta kopējām attiecināmajām izmaksām var nodrošināt no ieguldījumiem natūrā, kuru vērtību ir iespējams neatkarīgi auditēt un novērtēt atbilstoši vadošās iestādes izstrādātajai novērtēšanas metodikai un MK noteikumu Nr. 34 31. punktā minētajiem nosacījumiem. Ieguldījumus natūrā var veidot arī ar pētniecību saistīts profesionāla rakstura darbs, kuru veic zinātniskais personāls vai zinātnes tehniskais personāls un par to projekta ietvaros netiek saņemta atlīdzība.**Tādējādi ieguldījumu natūrā var veidot ar pētniecību saistīts profesionāla rakstura darbs, kuru veic studējošais bez atlīdzības, ja persona atbilstoši kvalifikācijai un pieredzei projektā nodrošina zinātniskā personāla vai zinātnes tehniskā personāla amata pienākumu izpildi. Par brīvprātīgā darba veikšanu projekta ietvaros ar fizisku vai juridisku personu slēdzams rakstveida līgums par brīvprātīgo darbu. Līgumā norāda:**1. brīvprātīgā darba organizētāja nosaukumu, reģistrācijas numuru un adresi;* *2. brīvprātīgā darba veicēja vārdu, uzvārdu, personas kodu, dzīvesvietu;* *3.brīvprātīgā darba vispārīgu raksturojumu, konkrētai amata vietai atbilstošus pienākumus, t.sk. sasniedzamos rezultātus/mērķi, un izpildes termiņu. Lai novērtētu ieguldījuma natūrā vērtību, norāda atlīdzības apmēru, ko par līdzvērtīgu darbu atbilstoši institūcijas atalgojuma politikai saņemtu persona, kas pienākumus veic uz darba līguma pamata;**4. darba paredzamo ilgumu;* *5. darba izpildes vietu;* *6. pušu tiesības, pienākumus un atbildību;* *7. citu informāciju un noteikumus, ja puses to uzskata par nepieciešamu.**Tādējādi, ja studējošais ir zinātniskais personāls, kam ir darba līgums ar institūciju, tad ieguldījums natūrā ir pieļaujams. Ja studējošais veic zinātni apkalpojošā personāla pienākumus, ieguldījums natūrā nebūs pieļaujams. Atbilstoši MK noteikumu 31.3. apakšpunktam, projekta iesnieguma ietvaros kā ieguldījums natūrā ir attiecināms profesionāla rakstura darbs.*  |
| 2.6. | Projektu atlases nolikums paredz, ka otrās un turpmāko projektu iesniegumu atlases kārtu ietvaros, īstenojot ar saimniecisku darbību nesaistītu projektu, projekta iesniedzējs nodrošina studējošo vai zinātniskā grāda pretendentu iesaisti projekta īstenošanā, ņemot vērā, ka studējošo vai zinātniskā grāda pretendentu kopējā noslodze visā projekta īstenošanas periodā ir:1. vismaz divi PLE, ja kopējā zinātnisko darbinieku noslodze visā projekta īstenošanas periodā ir vienāda ar astoņiem PLE vai lielāka;2. 25 procenti no kopējās zinātnisko darbinieku noslodzes visā projekta īstenošanas periodā, ja kopējā zinātnisko darbinieku noslodze visā projekta īstenošanas periodā ir mazāka par astoņiem PLE.Saskaņā ar vērtēšanas kritēriju piemērošanas metodikas (nolikuma 4.pielikums) 2.10.punktu, dalībai projekta īstenošanā kvalificējas akreditētās vai licencētās augstākās izglītības programmās studējošie un zinātniskā grāda pretendenti, kas projekta ietvaros veic zinātniskā darbinieka amata pienākumus atbilstoši pasākuma MK noteikumu nosacījumiem, tajā skaitā minētās personas a) ir nodarbinātas Latvijas Republikā un atlīdzību projekta ietvaros saņem atbilstoši darba vai uzņēmuma līgumam; b) PLEvid visā projekta īstenošanas periodā ir vismaz 0,3 PLEvid vai lielāks; c) ja projekta īstenošanā iesaistītais studējošais vai zinātniskā grāda pretendents veic arī citus uzdevumus, kas nav saistīti ar projekta īstenošanu, bet par kuru izpildi viņš saņem atlīdzību saskaņā ar pamatdarba līgumu, citu darba līgumu vai uzņēmuma līgumu, tai skaitā citā iestādē, persona pēc finansējuma saņēmēja pieprasījuma veic kopējā darba laika un paveiktā darba uzskaiti atbilstoši pasākuma MK noteikumu 57. punktam un 8. pielikumam. Labuma guvējs nodrošina, ka projekta īstenošanā iesaistītās personas kopējais darba laiks atbilst darba tiesiskās attiecības reglamentējošajiem normatīvajiem aktiem un darbs projektā netiek veikts laikā, kad atbilstoši noslēgtajam līgumam persona veic ar projektu nesaistītus uzdevumus (pasākuma MK noteikumu 43. punkts).Vai projekta iesniedzējs var nodrošināt studējošo vai zinātniskā grāda pretendentu iesaisti projekta īstenošanā ar nosacījumu, ka studējošie atlīdzību projektā nesaņem, bet veic brīvprātīgo profesionālo darbu (ieguldījums natūrā (MK 31.3.punkts))?Projekta iesniedzējs piesaista studējošos, slēdzot brīvprātīga darba līgumu, kura ietvaros viss darbs tiek veikts bez atlīdzības, vai arī slēdzot darba līgumu, kura ietvaros, daļa no pienākumu (daiļslodze) tiek pildīti par atlīdzību, bet ne projekta ietvaros, un projekta ietvaros tiek pildīti pienākumi par kuriem netiek maksāta atlīdzība, bet izmaksas tiek iekļautas projektā kā ieguldījums naturā.Šajā gadījumā nav skaidrs, vai “ir nodarbinātas Latvijas Republikā” nozīmē tikai darba līguma slēgšanu, vai arī brīvprātīga darba līgumu? Kā arī “atlīdzību projekta ietvaros saņem atbilstoši darba vai uzņēmuma līgumam” nozīmē, ka projekta ietvaros obligāti jāsaņem atlīdzība, vai arī par atbilstošu tiks uzskatīts darbs, kas veikts bez atlīdzības kā ieguldījums natūrā? |
| 2.7. | Plānots ar saimniecisku darbību nesaistīts projekts, ko iesniedz pētniecības organizācija (PO) sadarbībā ar komersantu (K). Ņemot vērā to, ka katram sadarbības partnerim ir jāsedz vismaz 20% no attiecināmajām izmaksām, vai ir pieļaujama situācija, kurā sadarbības partneris K sedz lielāko daļu izmaksu (70%-80%), bet vadošais partneris PO - mazāko daļu (vismaz 20%)? | *Projekta iesniedzējs – pētniecības organizācija ir atbildīga par visa ar saimniecisku darbību nesaistīta projekta īstenošanu un plānoto rezultātu sasniegšanu[[4]](#footnote-4). Lai nodrošinātu projekta iesniedzējam izvirzīto pienākumu izpildi, vienlaikus saglabājot projekta darbību ne-saimniecisko raksturu, projekta iesniedzēja projekta daļai no kopējām projekta attiecināmajām izmaksām jābūt dominējošai.* |
| 2.8. | Projektā ir jānodrošina studentu iesaiste noteiktā apmērā no kopējā PLE. Vai studentus var nodarbināt gan PO, gan K? | *Atbilstoši SAM pasākuma MK noteikumu 28.9. apakšpunktam - gan projekta iesniedzējs, gan partneri – nepieciešams, lai projekta ietvaros (nevis konkrētam partnerim/iesniedzējam) tiek piesaistīti studenti.* |
| 2.9. | Kā rīkoties gadījumā, kad, piemēram, studējošais pabeidz studijas, tad divus mēnešus nav studenta statusā, savukārt, pēc šiem mēnešiem iestājas nākamā līmeņa studiju programmā un atkal var tikt skaitīts kā projektā iesaistīts studējošs personāls? | *MK noteikumos definētais studējošo noslodzes apmērs interpretējams kā vidējais PLE visa projekta īstenošanas laikā, līdz ar to šādā situācijā iespējams pielāgot studējošā slodzi atsevišķos laika posmos, piemēram, pirms grāda iegūšanas un pēc iestāšanās nākamā līmeņa programmā (pieņemot, ka pārrunātā situācija ir par, piemēram, bakalauru absolvējošu studentu, kas uzreiz stājas maģistratūrā – līdz ar to īsais starpposms starp pabeigšanu un iestāšanos ir koriģējams).* |
| 2.10. | Vai students, kas nodrošina brīvprātīgo darbu - ieguldījumu natūrā, var tikt skaitīts 25% studentu no kopēja darbinieku PLE, kas ir obligāts kritērijs projektā, jo saskaņā ar kritēriju piemērošanas metodiku nosacījums ir, ka students ir nodarbinātas Latvijas Republikā un atlīdzību projekta ietvaros saņem atbilstoši darba vai uzņēmuma līgumam. Bet brīvprātīgais students atlīdzību nesaņem. | *Studējošos vai zinātniskā grāda pretendentus projektā piesaista uz darba un uzņēmuma līguma pamata, lai tos varētu ieskaitīt kā ieguldījumu minētajā sasniedzamajā PLE apmērā, atbilstoši kritēriju piemērošanas metodikā minētajam. Līdz ar to ieguldījums natūrā tajā skaitīts netiks.* |
| 2.11. | Cik nesaimnieciskajos projektos var piedalīties viens uzņēmējs, ja viņa daļa ir 40%?Vai ir kāds MK noteikuma punkts, kas to apliecina vai ierobežo?  | *Ņemot vērā, ka komersanta daļa, minētie 40%, attiecas uz komersanta finansējuma daļu konkrēta projekta ietvaros, tad šim procentuālajam apmēram nav saistības ar komersanta iespēju piedalīties vairākos projektos. MK noteikumos netiek definēts projektu iesniegumu skaits, kuros atļauts piedalīties. Tik ilgi, kamēr komersants spēj nodrošināt pietiekamus resursus visu projektu īstenošanai, to apstiprināšanas gadījumā, ierobežojuma nav. Galvenais – projektu apstiprināšanas gadījumā tiks pievērsta papildus uzmanība, lai īstenošanas posmā viss ir korekti un nenotiek komersanta darbību/personāla/utml. dubulta finansēšana no vairāku projektu līdzekļiem.* |
| 2.12. | Vai zinātniskais institūts var īstenot MK noteikumu nr. 34 21.2. punktā minēto sadarbības projektu, ja zinātniskais institūts un plānotais sadarbības partneris - komersants ir saistīti? | *Saskaņā ar MK noteikumu 21.2. apakšpunktu 1.1.1.1. pasākuma ietvaros var īstenot* ***neatkarīgu pušu*** *ar saimniecisku darbību nesaistītu sadarbības projektu, ja tiek nodrošināti efektīvas sadarbības nosacījumi.* *Atbilstoši Regulas Nr. 651/2014:**- 2. panta 90. punktam efektīva sadarbība ir sadarbība starp vismaz divām neatkarīgām pusēm.* *- 1. pielikuma 3. punktam uzņēmumu var kvalificēt kā* ***autonomu (neatkarīgu)****, ja no 25 līdz 50% tā kapitāla vai balstiesību pieder bezpeļņas zinātniskajam centram (valsts dibinātam zinātniskam institūtam).* |
| 2.13. | Vai 25% ārpakalpojumu ierobežojums (nesaimnieciskajiem projektiem) attiecas uz visām attiecināmajām izmaksām (t.sk attiecināmās netiešās)? | *Jā, ārpakalpojuma ierobežojums ir 25% apmērā no projekta kopējām attiecināmajām izmaksām ar saimniecisku darbību nesaistīta projekta gadījumā (MK noteikumu 43.4. apakšpunkts).* |
| Ar saimniecisku darbību saistīta projekta nosacījumi |
| 3.1. | Šobrīd uzņēmumā plānojam iesniegt ar saimniecisku darbību saistīta projekta pieteikumu.Kādi ir nosacījumu iepirkuma veikšanai/konkursam, kura rezultātā izvēlēsimies zinātnisko institūciju pētījuma īstenošanai? | *Iepirkumi SAM pasākuma 1.1.1.1. ietvaros komersantiem tiek veikti piemērojot 28.02.2017. Ministru kabineta noteikumus Nr.104 “Noteikumi par iepirkuma procedūru un tās piemērošanas kārtību pasūtītāja finansētiem projektiem”.* |
| 3.2. | Lūdzam skaidrot, vai MK noteikumu Nr.34 22.punkta izpratnē var tikt izveidota sekojoša sadarbība praktiskās ievirzes pētījuma īstenošanai: Puse nr.1 Komersants A - pasūtītājs, budžets vismaz 20% no kopējām projekta attiecināmām izmaksām;Puse nr.2 Komersants B - sadarbības partneris, kas īsteno savu daļu pētījuma, budžets vismaz 20% no kopējām projekta attiecināmām izmaksām;Zinātniskā institūcija C - līgumpētījuma īstenotājs (publiska iepirkuma kārtā) pēc komersanta A pasūtījuma;Zinātniskā institūcija D - līgumpētījuma īstenotājs (publiska iepirkuma kārtā) pēc komersanta A pasūtījuma.Kāds ir minimālais līgumpētījuma kopējo izmaksu procentuālais apmērs no kopējām projekta attiecināmajām izmaksām šāda sadarbības modeļa īstenošanas gadījumā. | *Konkrētajā gadījumā 1.1.1.1. pasākuma ietvaros īsteno divu neatkarīgu pušu sadarbības projektu, kas ietver divus apakšprojektus. Apakšprojektu ietvaros nodrošina šādu MK noteikumu Nr. 34 nosacījumu izpildi:**1.komersanta A apakšprojekts ietver:**a. līgumpētījumu, ko komersanta A uzdevumā īsteno divas zinātniskās institūcijas. Līgumpētījuma izmaksas veido vismaz 80 procentus no komersanta A apakšprojekta kopējām attiecināmajām izmaksām (MK noteikumu 22.2.1. apakšpunkts);**b. līgumpētījuma pasūtītāja (komersanta A) individuāli īstenotu pētniecību (MK noteikumu 22.2.2. apakšpunkts), ja:**- komersanta A individuāli īstenotās pētniecības izmaksas nepārsniedz 20 procentus no konkrētā apakšprojekta kopējām attiecināmajām izmaksām;**- komersanta A īstenotā pētniecība nav daļa no līgumpētījuma;**2. komersanta B apakšprojekta (projekta daļas) izmaksas veido vismaz 20 procentus no sadarbības projekta kopējām izmaksām.* |
| 3.3. | Lūdzam sniegt skaidrojumu/atsauci uz regulu par pirmpirkuma tiesībām? | *Komersantu un pētniecības organizāciju sadarbības principi ar saimniecsku darbību nesaistītu projektu ietvaros noteikti Komisijas paziņojumā Nostādnes par valsts atbalstu pētniecībai, izstrādei un inovācijai (2014/C 198/01) (*[*https://eur-lex.europa.eu/legal-content/LV/TXT/?uri=uriserv:OJ.C\_.2014.198.01.0001.01.LAV*](https://eur-lex.europa.eu/legal-content/LV/TXT/?uri=uriserv:OJ.C_.2014.198.01.0001.01.LAV) *).**Saskaņā ar Nostādņu:**– 28. punta “d” apakšpunktu: “Ja sadarbības projektus kopīgi veic uzņēmumi un pētniecības organizācijas vai pētniecības infrastruktūras, Komisija uzskata, ka iesaistītajiem uzņēmumiem ar minēto subjektu starpniecību netiek piešķirts netiešs valsts atbalsts sadarbības labvēlīgo nosacījumu dēļ, ja … pētniecības organizācijas vai pētniecības infrastruktūras saņem kompensāciju, kas ir līdzvērtīga intelektuālo īpašuma tiesību tirgus cenai, kuras izriet no šo subjektu darbības un tiek piešķirtas iesaistītajiem uzņēmumiem vai uz kurām iesaistītajiem uzņēmumiem tiek piešķirtas piekļuves tiesības. No minētās kompensācijas var atskaitīt jebkuru ieguldījumu – gan finanšu, gan nefinanšu – vērtības absolūto summu, ko iesaistītie uzņēmumi devuši pētniecības organizācijas vai pētniecības infrastruktūru darbību izmaksās, kuru rezultātā radās attiecīgās intelektuālā īpašuma tiesības.”**– 29. punktu … “saņemtā kompensācija ir līdzvērtīga tirgus cenai, ja tā ļauj attiecīgajām pētniecības organizācijām vai pētniecības infrastruktūrām pilnībā izmantot šo tiesību saimnieciskās priekšrocības, ja ir izpildīts viens no šādiem nosacījumiem:**a) kompensācijas summa ir noteikta, izmantojot atklātu, pārredzamu un nediskriminējošu, uz konkurenci balstītu pārdošanas procedūru, vai**b) neatkarīgs ekspertu vērtējums apliecina, ka kompensācijas summa ir vismaz vienāda ar tirgus cenu, vai**c) pētniecības organizācija vai pētniecības infrastruktūra kā pārdevēja var pierādīt, ka tā efektīvi vienojās par kompensāciju godīgas konkurences apstākļos, lai iegūtu maksimālu saimniecisko labumu tajā brīdī, kad tiek noslēgts līgums, vienlaikus apsverot savus likumīgos mērķus, vai**d) gadījumos, kad sadarbības nolīgums sadarbības uzņēmumam dod pirmpirkuma tiesības attiecībā uz intelektuālā īpašuma tiesībām, ko radījušas sadarbības pētniecības organizācijas vai pētniecības infrastruktūras, kad šie subjekti izmanto abpusējas tiesības lūgt ekonomiski izdevīgākus piedāvājumus no trešām personām tā, lai sadarbības uzņēmumam būtu attiecīgi jāpieskaņo savs piedāvājums.* |
| 3.4. | Vai komersantam ir iespējams saņemt Valsts aizdevumu? | *Valsts kase saskaņā ar finanšu ministra pilnvarojumu izsniedz un apkalpo valsts aizdevumus. Valsts aizdevumu apjomus katru gadu nosaka gadskārtējā valsts budžeta likumā. Valsts kase aizdevumus izsniedz pašvaldībām, valsts speciālā budžeta izpildītājiem, kapitālsabiedrībām, kurās valsts vai pašvaldības daļa pamatkapitālā atsevišķi vai kopsummā pārsniedz 50 procentus, un vairāku pašvaldību veidotām kapitālsabiedrībām, kurās pašvaldību daļa pamatkapitālā kopsummā pārsniedz 65 procentus, kā arī tiem zinātniskajiem institūtiem un augstskolām, kam ir noteikts atvasinātas publiskas personas statuss, un citiem valsts aizdevumu saņēmējiem, ja tas noteikts gadskārtējā valsts budžeta likumā.**Valsts aizdevumu izsniegšanas kārtību nosaka MK 30.06.2015. noteikumi Nr. 363 “Kārtība, kādā ministrijas un citas centrālās valsts iestādes iekļauj gadskārtējā valsts budžeta likumprojektā valsts aizdevumu pieprasījumus, un valsts aizdevumu izsniegšanas un apkalpošanas kārtība”.**Valsts aizdevuma pretendents, vērtējot savu finansēšanas nepieciešamību, var vērsties pie Valsts kases speciālistiem, kas palīdzēs izvēlēties piemērotāko un izdevīgāko aizdevumu atbilstoši vajadzībām.* |
| 3.5. | Komersants uz līgumpētījumu pamata sadarbojas ar zinātniskajām institūcijām. Arī nākotnē plānota šāda veida sadarbība, kuras ietvaros tiek strādāts pie jaunu/uzlabotu produktu izstrādes IKT/elektrisko iekārtu ražošanas nozarē. Vai pareizi saprotam, ka šādā gadījumā attiecināmās izmaksas ir uzņēmuma ārpakalpojuma (līgumpētījuma) izmaksas (par tirgus cenu)? | *Jā, ja projekta ietvaros īsteno līgumpētījumu komersanta uzdevumā, attiecināmās izmaksas ir uzņēmuma ārpakalpojuma izmaksas. Zinātniskā institūcija līgumpētījuma pakalpojumu sniedz par tirgus cenu. Ja tirgus cena nav nosakāma, zinātniskā institūcija, kas atbilst pētniecības organizācijas definīcijai sniedz savu pakalpojumu atbilstoši Eiropas Komisijas paziņojuma "Nostādnes par valsts atbalstu pētniecībai, izstrādei un inovācijai" (Eiropas Savienības Oficiālais Vēstnesis, 2014. gada 27. jūnijs, Nr. C 198/1) 25. punkta "b" apakšpunktā noteiktajam.* |
| 3.6. | Vienā no prezentācijām minēts, ka nav atbalstāma prototipu izgatavošana komerciālām vajadzībām – kā šis būtu jāinterpretē, ņemot vērā, ka komersants ir ieinteresēts līgumpētījumos, kuru ietvaros tiek izstrādāts produkta vai tehnoloģijas prototips, kuru tālāk var komercializēt? | *Konkrētā pasākuma ietvaros:**– atbalstu sniedz pētniecībai, kuras ietvaros izstrādātā prototipa tehnoloģiju gatavības līmenis var sasniegt 5-7 TGL. Pasākuma ietvaros nav atbalstāmas industriālās un tehnoloģiskās darbības pirms ražošanas vai pakalpojumu sniegšanas, kuru ietvaros prototipa gatavības līmenis sasniedz TGL 8 – 9 un vairs nav nepieciešams veikt turpmākus pētījumus prototipa uzlabošanas, lai to ieviestu tirgū.* *– prototipa izstrāde un testēšana atbalstāma, ja:**o prototipu izmanto turpmākiem pētījumiem citu (pašu vai publisko līdzekļu finansētu) projektu ietvaros (pamato rezultātu ilgtspēju);**o prototipu testē rezultātu apstiprināšanai un pārbaudei un testēšanas rezultātā šī vai cita projekta ietvaros ievieš turpmākus uzlabojumus, lai produktu ieviestu ražošanā vai pakalpojumu sniegšanā.* |
| 3.7. | Vai MK noteikumu Nr. 34 22.punkta ietvaros projektu var iesniegt divi partnerattiecībās esoši komersanti, nepretendējot uz +15% intensitātes bonusu par efektīvas sadarbības īstenošanu? Vai šādu projektu var iesniegt saistīti uzņēmumi, arī nepretendējot uz bonusu? | *Jā, MK noteikumu 22.punkta kontekstā projektu var iesniegt divi partnerattiecībās esoši komersanti vai saistītie komersanti, nepretendējot uz +15% intensitātes bonusu par efektīvas sadarbības īstenošanu.* |
| 3.8. | Tabula 1.6.1. Iznākuma rādītāji, 2. rādītājs - saimnieciska projekta gadījumā jānorāda = Attiecināmās izmaksas, atņemot publisko finansējumu? | *Saimnieciskā projekta gadījumā norāda labuma guvēja līdzfinansējumu 100% apmērā.* |
| 3.9. | Ja ir līgumpētījums, vai līdz iesniegšanai ir jābūt noslēgtam līgumam ar pētniecisko organizāciju vai pietiek ar iepirkuma procedūras rezultātiem? | *Ja tiek īstenots līgumpētījums (t.sk. 2 izpildītāji), iepirkumam ir jābūt pabeigtam un iesniegtam kopā ar projekta pieteikumu. Tādējādi projekta zinātnisko kvalitāti vērtējošs EK eksperts var pārliecināties par projekta atbilstību 3.3. kvalitātes kritērijam. Uz projekta iesniegšanas brīdi projekta iesnieguma veidlapai kā pielikums jāpievieno (atbilstoši MKN 25.`6. apakšpunktam) līguma par līgumpētījuma izpildi apliecināta kopija.* |
| 3.10. | Vai sadarbības partneri projektā var būt 2 saistīti uzņēmumi? | ***Vēršam uzmanību, ka sākotnēji sniegtā atbilde precizēta, nodrošinot saskaņu ar Komisijas Regulu Nr.651/2014.****Atbilstoši MK noteikumu 22.3. apakšpunktam, ar saimniecisku darbību saistītu projektu gadījumā var īstenot vismaz divu neatkarīgu pušu sadarbības projektu, lai sasniegtu kopīgu mērķi. Atbilstoši Komisijas Regulas Nr.651/2014 I pielikuma 1.punktam, autonoms uzņēmums ir jebkurš uzņēmums, kas nav klasificējams kā partneruzņēmums Regulas I pielikuma 2.punkta nozīmē vai kā saistīts uzņēmums Regulas I pielikuma 3.punkta nozīmē. Līdz ar to 2 saistīti uzņēmumi nevar būt sadarbības partneri konkrētā pasākuma ietvaros īstenoto projektu ietvaros, bet ir iespējams, ka projekta iesniedzējs – viens no saistītajiem uzņēmumiem – projektu īsteno kopā ar saistīto uzņēmumu, ņemot vērā to savstarpējo statusu.* |
| 3.11. | Ja ir līgumpētījums - tad faktiski komersantam jau jāpieprasa, lai PO sagatavo publikācijas, uzstājas konferencēs u.tml. kā tehniskās specifikācijas daļa?Vai tomēr tā var būt brīva PO iniciatīva? | *Attiecībā uz šo jautājumu MK noteikumu 2.15. apakšpunkta definīcija līgumpētījumam skaidro, ka:**2.15. līgumpētījums – komersanta (līgumpētījuma pasūtītāja) interesēs veikta pētniecība, ko līgumpētījuma pasūtītāja uzdevumā īsteno zinātniskā institūcija, kura noteikta saskaņā ar normatīvajiem aktiem par iepirkuma procedūru un tās piemērošanas kārtību pasūtītāja finansētiem projektiem un kuras darbība reģistrēta Latvijā vai ārvalstīs. Līgumpētījumu raksturo šādi kritēriji:* *[..]**2.15.3. līgumpētījuma pasūtītājs nosaka šā pakalpojuma noteikumus un nosacījumus, kas attiecināmi uz projekta rezultātu publicitāti un komercializāciju;**[..]* |
| 3.12. | Mums veidojas slodzes PLE zem 0,3. Vai saimnieciskam projektam šīs slodzes nav attiecināmas uz projektu? | *Saskaņā ar Finanšu ministrijas vadlīniju Nr.2.1. “Vadlīnijas attiecināmo un neattiecināmo izmaksu noteikšanai 2014.-2020.gada plānošanas periodā” 15.1.1.apakšpunktu, Projekta tiešajās attiecināmajās personāla izmaksās var iekļaut to darbinieku atlīdzības izmaksas, kuri noteiktā laika posmā (vismaz viens mēnesis) ne mazāk kā 30% no normālā darba laika katrā mēnesī veic pienākumus, kas saistīti ar projektu, un tas ir pamatots ar atbilstošiem izmaksas pamatojošiem dokumentiem, piemēram, DLU dokumentācija. Tāpat uz projekta tiešajām personāla izmaksām var attiecināt normālo (normālo saīsināto) vai nepilnu darba laiku strādājošo darbinieku, kas uz darba līguma vai rīkojuma pamata strādā tikai projektā, atlīdzības izmaksas.**Tātad, ja darbinieks strādā iestādē tikai projektā (papildus neveic citus pienākumus), ir attiecināma arī atlīdzība zem 0,3 PLE. Bet ja darbinieks iestādē veic arī citus pienākumus, neskaitot darbu projektā, var attiecināt atalgojumu par tiem mēnešiem, kad tiek veikts darba projektā vismaz 0,3 PLE apmērā.* |
| 3.13. | Ar saimniecisko darbību saistīts projekts - cik lielas var būt netiešās attiecināmās izmaksas? | *Ar saimniecisku darbību saistīta projekta gadījumā netiešās attiecināmās izmaksas nav plānojamas. Saimniecisko projektu gadījumā projekta iesnieguma 3.pielikumā "Projekta budžeta kopsavilkums" izmaksas, kuras saskaņā ar pasākumu regulējošo MK noteikumu 44. punktu nevar norādīt citās izmaksu pozīcijās, ir norādāmas pozīcijā Nr.13.2. "Papildus izmaksas".* |
| Zināšanu un tehnoloģiju pārnese ar saimniecisku darbību nesaistītu projektu ietvaros |
| 4.1. | Komersanta individuāli īstenota projekta gadījumā, ja projekta ietvaros komersanta - projekta iesniedzēja gūtās intelektuālā īpašuma tiesības ir daļējas, proti - īpašuma tiesības gūst gan šis komersants, gan arī cita(s) persona(s), piem., partneris, klients, trešā persona - vai šī situācija tiks uzskatīta par atbilstošu programmas prasībām un šāds komersants varētu kvalificēties kā projekta iesniedzējs? | *Aprakstītā situācija nav atbalstāma, ņemot vērā, ka īpašuma tiesības daļēji gūtu ar projekta īstenošanu nesaistīta trešā persona. Cita situācija ir gadījumā, ja intelektuālā īpašuma tiesības tiek dalītas starp projekta iesniedzēju un sadarbības partneriem, kur, atbilstoši Ministru kabineta noteikumu Nr.34 27.3.5. apakšpunktam, tiesības uz projekta rezultātiem tiek noteiktas sadarbības līgumā, ņemot vērā katra sadarbības partnera ieguldījumu projekta īstenošanā.* |
| 4.2. | Gadījumā, ja projekta ietvaros tiek dibinātas daļējas īpašuma tiesības (īpašuma tiesības būs projekta iesniedzējam un vēl vienam uzņēmumam, kurš tiks uzrādīts un reāli piedalīsies kā partneris), vai šis partneris var būt ne Latvijas, bet citas ES dalībvalsts rezidents? Vai partnerim jābūt tikai Latvijas uzņēmumam? | *Atbilstoši MK noteikumu Nr.34. 23.1. apakšpunktam sadarbības partneris var būt zinātniskā institūcija vai komersants, kura saimnieciskā darbība ir reģistrēta Latvijā - tad sadarbības partnera projekta daļas īstenošanai var saņemt publisko finansējumu un minētās projekta daļas izmaksas būs attiecināmas. Savukārt, atbilstoši MK noteikumu 30.3. apakšpunktam, ja sadarbības partneris ir ārvalstu zinātniskā institūcija, kas nav reģistrēta Latvijas zinātnisko institūciju reģistrā, vai nav Latvijas Komercreģistrā reģistrēta juridiska persona, sadarbības partnera projekta daļas īstenošanai nepieciešamo finansējumu nodrošina no sadarbības partnera rīcībā esošajiem līdzekļiem.*  |
| 4.3. | Nododot intelektuālo īpašumu par atbilstošo atlīdzību un saņemot peļņu, vai ir laika periods, kādā būtu jāizlieto peļņa, kuru jāiegulda pētniecības organizācijas pamatdarbībā? | *Peļņu no zināšanu un tehnoloģiju pārneses iegulda pētniecības organizācijas pamatdarbībā neierobežotā laika periodā.* |
| 4.4. | Ja uzņēmums dod materiālus, mēs pētām viņu materiālus, lai uzlabotu to pielietojumu. Kā mēs varam pēc tam publiski pārdot rezultātu labākās cenas piedāvātājam? | **I*. Zinātniskā institūcija pēta uzņēmuma materiālus, lai uzlabotu to funkcionālās īpašības****Ja pētījumu veic minētā uzņēmuma interesēs, projekts kvalificējams kā saimnieciskais projekts un tā īstenošanai piemēro valsts atbalsta nosacījumus. Nododot intelektuālā īpašuma tiesības, kas izriet no zinātniskās institūcijas projekta ietvaros veiktās darbības, nav jāpiemēro atklāta konkursa procedūra.**Ja uzņēmuma materiālus to pielietojuma uzlabošanai pēta ar saimniecisku darbību nesaistīta projekta ietvaros, nodrošina, ka zināšanu un tehnoloģiju pārnesei nav saimniecisks raksturs.**II.* ***Zināšanu un tehnoloģiju pārnese ar saimniecisku darbību nesaistītu projektu ietvaros:****1. zināšanu un tehnoloģiju pārneses darbības veic pētniecības organizācijas nodaļa vai pētniecības organizācijas meitas uzņēmums (tāda komercsabiedrība, kurā mātes uzņēmuma līdzdalības daļa pārsniedz 50 procentu vai kurā mātes uzņēmumam ir balsu vairākums, pētniecības organizācija kopīgi ar citām pētniecības organizācijām vai pētniecības organizācija ar trešajām pusēm, atklātā konkursā slēdzot līgumus par noteiktiem pakalpojumiem[[5]](#footnote-5);**2. visa peļņa no šādas pētniecības organizācijas darbības tiek atkal ieguldīta pētniecības organizācijas pamatdarbībās[[6]](#footnote-6);**3. intelektuālā īpašuma licences līgumu slēdz ar licenciātu, kas noteikts atklātā konkursā, tādējādi izslēdzot iespēju slēgt ekskluzīvu licences līgumu ar sadarbības partneri[[7]](#footnote-7);**4. pētniecības organizācija par visām licenciātam nodotajām ekonomiskajām priekšrocībām saņem tādu atlīdzību, kas ir līdzvērtīga tirgus cenai par intelektuālā īpašuma tiesībām, kuras izriet no pētniecības organizācijas projekta ietvaros veiktās darbības. Ja nav iespējams noteikt tirgus cenu, pierādījums tirgus cenai ir intelektuālā īpašuma publiska izsole saskaņā ar normatīvajiem aktiem par izsoļu organizēšanu vai dokumentēta sarunu procedūra starp pētniecības organizāciju – licenciāru – un licenciātu, kuras rezultātā licenciārs ir ieguvis maksimālo cenu par savām intelektuālā īpašuma tiesībām;**5. sadarbības projekta ietvaros katrs sadarbības partneris gūst intelektuālā īpašuma tiesības un ekonomiskās priekšrocības, kas izriet no konkrētā sadarbības partnera projekta daļas ietvaros veiktās darbības[[8]](#footnote-8);**6. ja sadarbības projektu īsteno sadarbības partneri – komersants un pētniecības organizācija –,izpilda vienu no šādiem nosacījumiem[[9]](#footnote-9):**6.1. izpētes rezultāti, kas nerada intelektuālā īpašuma tiesības, var tikt plaši izplatīti, un jebkādas intelektuālā īpašuma tiesības attiecībā uz pētniecības rezultātiem, kas izriet no pētniecības organizācijas darbības, tiek pilnībā piešķirtas pētniecības organizācijai;**6.2. pētniecības organizācija saņem no komersanta tādu atlīdzību (kompensāciju), kas ir līdzvērtīga tirgus cenai par intelektuālā īpašuma tiesībām, kuras izriet no darbības, ko šī pētniecības organizācija veica projektā, un kuras nodotas sadarbības partnerim (komersantam). Ja intelektuālā īpašuma tiesības uz pētniecības organizācijas projekta daļā radīto intelektuālo īpašumu atsavina vai sadarbības partnerim (komersantam) piešķir izņēmuma, izmantošanas vai lietošanas tiesības, intelektuālā īpašuma tirgus cenu samazina par mantisko, intelektuālā īpašuma vai cilvēkresursu ieguldījuma vērtību, kuru, pamatojoties uz faktiskajām izmaksām (izņemot peļņas daļu), sadarbības partneris (komersants) ir ieguldījis pētniecības organizācijas projekta daļas īstenošanā, radot attiecīgās intelektuālā īpašuma tiesības.****Veicot zināšanu un tehnoloģiju pārnesi ar saimniecisku darbību nesaistīta sadarbības projekta ietvaros,*** *ievēro Eiropas Komisijas paziņojuma «Nostādnes par valsts atbalstu pētniecībai, izstrādei un inovācijai» 28. punkta nosacījumus: no sadarbības partnera – komersanta saņemtā kompensācija (par intelektuālā īpašuma tiesībām) ir līdzvērtīga tirgus cenai, ja izpildīts viens no šādiem nosacījumiem, ļaujot attiecīgajām pētniecības organizācijām … pilnībā izmantot šo tiesību saimnieciskās priekšrocības:**a) kompensācijas summa ir noteikta, izmantojot atklātu, pārredzamu un nediskriminējošu, uz konkurenci balstītu pārdošanas procedūru, vai**b) neatkarīgs ekspertu vērtējums apliecina, ka kompensācijas summa ir vismaz vienāda ar tirgus cenu, vai**c) pētniecības organizācija … kā pārdevēja var pierādīt, ka tā efektīvi vienojās par kompensāciju godīgas konkurences apstākļos, lai iegūtu maksimālu saimniecisko labumu tajā brīdī, kad tiek noslēgts līgums, vienlaikus apsverot savus likumīgos mērķus, vai**d) gadījumos, kad sadarbības nolīgums sadarbības uzņēmumam dod pirmpirkuma tiesības attiecībā uz intelektuālā īpašuma tiesībām, ko radījušas sadarbības pētniecības organizācijas vai pētniecības infrastruktūras, kad šie subjekti izmanto abpusējas tiesības lūgt ekonomiski izdevīgākus piedāvājumus no trešām personām tā, lai sadarbības uzņēmumam būtu attiecīgi jāpieskaņo savs piedāvājums.**Ievērojot minēto, ir secināms, ka:**– pētniecības organizācija gūst visas finanšu un ekonomiskās priekšrocības no tās projekta ietvaros veiktās darbības, tai skaitā atklātā konkursā slēdzot līgumus par intelektuālā īpašuma tiesību nodošanu;* *– komersants, kas ir iesaistījies projektā, var būt licenciāts;**– d****okumentēta*** *sarunu procedūra ar partneri ir viens no veidiem, kā finansējuma saņēmējs - pētniecības organizācija kā intelektuālā īpašuma tiesību pārdevēja var pierādīt, ka tā efektīvi vienojās par kompensāciju godīgas konkurences apstākļos, lai iegūtu maksimālu saimniecisko labumu tajā brīdī, kad tiek noslēgts līgums par tehnoloģiju pārnesi;**– ar saimniecisku darbību nesaistīta projekta ietvaros ieņēmumus var gūt no pētniecības organizācijas veiktās zināšanu un tehnoloģiju pārneses, nevis no prototipu komercializācijas. Ieņēmumus no tehnoloģiju pārneses* ***pētniecības organizācija reinvestē pētniecības organizācijas pamatdarbībā****. Vēršam uzmanību, ka projekta ietvaros nav atbalstāmas industriālās un tehnoloģiskās darbības, tai skaitā procesi pirms ražošanas (TGL 8 - 9), prototipa prototipu izplatīšana komerciālām vajadzībām;**Ar saimniecisku darbību nesaistīta projekta gadījumā prototipu izstrāde un testēšana ir atbalstāma, ja to izmanto:**- pētniecības organizācija* *- tālākiem pētījumiem, tai skaitā tādiem, kurus pilnībā finansē K(sadarbības partneris) no saviem saimnieciskajiem līdzekļiem. Piemēram, SAM 1.1.1.1 nesaimnieciska projekta ietvaros noved produktu līdz TRL 6 līmenim, bet tālāk projekta dzīves cikla laikā par savu naudu - līdz TRL 9;**- prototipu testē rezultātu apstiprināšanai un pārbaudei.* *Pētniecības organizācijas un komersanta ar saimniecisku darbību nesaistīta sadarbības projekta gadījumā nodrošina šādu nosacījumu izpildi:**–sadarbības rezultātus, kuri nerada intelektuālā īpašuma tiesības, var plaši izplatīt, un jebkuras intelektuālā īpašuma tiesības, kas izriet no pētniecības organizāciju darbībām, ir pilnībā piešķirtas pētniecības organizācijai; vai**- pētniecības organizācijas vai pētniecības infrastruktūras saņem kompensāciju, kas ir līdzvērtīga intelektuālo īpašuma tiesību tirgus cenai, kuras izriet no šo subjektu darbības un tiek piešķirtas iesaistītajiem uzņēmumiem vai uz kurām iesaistītajiem uzņēmumiem tiek piešķirtas piekļuves tiesības. No minētās kompensācijas var atskaitīt jebkuru ieguldījumu – gan finanšu, gan nefinanšu – vērtības absolūto summu, ko iesaistītie uzņēmumi devuši pētniecības organizācijas vai pētniecības infrastruktūru darbību izmaksās, kuru rezultātā radās attiecīgās intelektuālā īpašuma tiesības.*  |
| 4.5. | Ir radies jautājums par sadarbību ar komersantu un projekta rezultāta - produkta vai tehnoloģijas - komercializēšanu (no 14. jūnija prezentācijas 17. -19. slaida). Vai licences līgums ir jānodod atklāta konkursa ceļā vai, piem., sarunu procedūras ceļā? Vai komersants, kas iesaistījās projektā, var būt šis licenciāts? Vai šim komersantam būtu priekšrocība iegādāties intelektuālā īpašuma pārvaldību? |
| 4.6. | Kā pamatot, ka projekts ir nesaimnieciska rakstura? Ir pilnīgi skaidrs, ka ikviens uzņēmums īsteno projektu, lai gūtu kādu tiešu vai netiešu labumu, piemēram, iegūto zināšanu tālāku izmantošanu ražošanas vai pakalpojumu sniegšanas procesos, jaunu pētījumu izstrādi uz iepriekš iegūto rezultātu bāzes, rezultātu izmantošanu jaunu produktu radīšanā, utml. Ja pieņem, ka licences netiek tirgotas un visas zināšanas paliek pētniecības organizācija (PO) un komersants (K) īpašumā, ir iespējama sekojoša nesaimnieciska projekta rezultātu pielietošana:a. Projekta ietvaros veikto pētījumu publicēšana publiski pieejamā vietnē, piemēram, PO un K mājaslapā, dalīšanās ar saitēm uz pētījuma rezultātiem, piemēram, ievietojot tās universitāšu mājaslapās, lai tām brīvi varētu piekļūt studenti, augstskolu personāls, citi uzņēmumi.b. Projekta ietvaros veikto pētījumu rezultātu izmantošana tālākiem K pētījumiem, kurus pilnībā finansē K no saviem saimnieciskajiem līdzekļiem. Piemēram, SAM 1.1.1.1 nesaimnieciska projekta ietvaros noved produktu līdz TRL 6 līmenim (ieņēmumi no TRL 6 stadijā esošā produkta nevar tikt gūti), bet tālāk par savu naudu - līdz TRL 9?c. Projekta ietvaros rada jaunu produktu vai tehnoloģiju, tālāk nodala šī konkrētā produkta rezultātā gūtos ieņēmumus no pārējiem K gūtajiem ieņēmumiem, un gūto peļņu 100% apmērā novirza P&A darbībām. Vai šādā gadījumā ir jāizveido jauna struktūrvienība, vai pietiek ar to, ka šo darbību nodala ar grāmatvedības subkontiem arī projekta pēcuzraudzības laikā? Piemēram, viss, kas attiecas uz SAM 1.1.1.1 projekta rezultātā izstrādāto projektu X, grāmato šī produkta subkontos?Vai kāda no augstāk minētajām darbībām ir pietiekoša, lai apliecinātu to, ka PO sadarbībā ar K īstenos ar saimniecisku darbību nesaistītu projektu? |
| 4.7. | Vai līgumi, kas piešķirs intelektuālā īpašuma lietošanas tiesības, būtībā ļaut tās iegādāties vairāk kā vienai personai, arī ir atbalstāmi pasākuma ietvaros? | *Jā, projekta īstenošanas vai tā dzīves cikla laikā pētniecības organizācija intelektuālā īpašuma (kas izriet no PO projekta ietvaros veiktās darbības) lietošanas tiesības var piešķirt vairākiem licenciātiem. Papildus vēršam uzmanību, ka 1.1.1.1. pasākuma “Praktiskas ievirzes pētījumi” ietvaros projekta iesnieguma veidlapas 1.6.1. punktā “Iznākuma rādītāji” norādītais rādītājs Nr.12 “Intelektuālā īpašuma licences līgumi” ietver intelektuālā īpašuma tiesību:**a. pilnīgas vai daļējas nodošanas līgumus,**b. pārdošanas līgumus,**c. līgumus, kas piešķir intelektuālā īpašuma lietošanas tiesības.* |
| Vērtēšana |
| 5.1. | Vai pareizi saprotu, ka, atbilstoši vērtēšanas kritērijam 3.4.1.1., ja projekta sadarbības partnera/komersanta budžeta daļa sastāda, piemēram, 30% no projekta attiecināmām izmaksās (BK/(BK+BZ)=0.3), tad projekts vērtējumā iegūst papildus 1.3 punktus? | *Jā, Jūsu minētajā gadījumā, kad sadarbības partnera/komersanta budžeta daļa sastāda 30% no projekta attiecināmajām izmaksām, projekts apakškritērijā Nr.3.4.1.1. saņemtu 1.3 punktus.**‘Vēršam uzmanību, ka minimālais punktu skaits (3 punkti) ir jāsasniedz kritērijos Nr. 3.1., Nr.3.2. un Nr.3.3., savukārt kritērijā Nr.3.4. minimālais sasniedzamais punktu skaits nav noteikts un iespējams saņemt papildus punktus jau iegūtajem.*  |
| 5.2. | Vai projekta vērtējumu ir iespējams apstrīdēt? | *Jā, lēmumā, ko projekta iesniedzējs saņem par projekta iesnieguma apstiprināšanu ar nosacījumu vai noraidīšanu, ir skaidrota pieņemtā lēmuma apstrīdēšanas kārtība.* |
| 5.3. | Ņemot vērā, ka šie ir projekti ar potenciālu tālāku komercializāciju, vai būs iespēja projekta iesniedzējiem norādīt nevēlamos ekspertus, jo mēs nevēlētos tiešajiem konkurentiem sniegt informāciju par plānotajiem pētījumiem? | *Diemžēl konkrētajā kārtā šāda iespēja nav paredzēta, jo pretējā gadījumā projekta iesniedzējs varētu norādīt lielu nevēlamo ekspertu skaitu, kā rezultātā var būt neiespējami atrast konkrētajā jomā kvalificētus Eiropas Komisijas ekspertu datu bāzes ekspertus. Protams, ja šādi eksperti tiks norādīti un to saraksts nebūs nesamērīgi garš, un būs iespējams atrast citus ekspertus projekta izvērtēšanai, mēs izskatīsim iespēju konkrētos ekspertus nepiesaistīt projekta izvērtēšanai.* |
| 5.4. | Vai projekta iesniedzējs saņems projekta zinātniskās kvalitātes konsolidēto vērtējumu vai arī individuālos vērtējumus? | *Primāri projekta iesniedzējs saņems konsolidēto vērtējumu, bet būs iespējams saņemt arī individuālos vērtējumus.* |
| 5.5. | Kā tiek piemērota 3.4.1.kritērija vērtēšana atbilstoši projektu iesnieguma vērtēšanas kritēriju piemērošanas metodikā norādītajai tabulai? Piemēram, ar saimniecisku darbību nesaistīta projekta gadījumā, ja komersanta projekta daļa ir 40% pie projekta kopējā attiecināmā finansējuma eur 645 000. Cik liels privātais finansējums (eur) ir jāiegulda komersantam, lai saņemtu 2 punktus?  | *Aprakstītajā situācijā, kad ar saimniecisku darbību nesaistīta projekta gadījumā komersanta projekta daļa ir 40% no projekta kopējā attiecināmā finansējuma, komersantam jāiegulda privātais finansējums vismaz 3% apmērā no kopējā attiecināmā finansējuma (minētajai summai 3% = 19 350 EUR), lai vērtējumā saņemtu 2 punktus.* |
| 5.6. | 3.4.1 punktā aprakstā, kā arī punktu piemērošanas aprēķinā ir atsauces uz privātā finansējuma piesaistīšanas apmēru. Ja privāts bezpeļņas nodibinājums, kurš ir reģistrēts zinātniskajā reģistrā un klasificējas kā privāts (nevis publisks) tiesību subjekts individuāli īstenojam projektu (100% no attiecināmajām izmaksām) un ar tā rīcība esošajiem privātajiem līdzekļiem līdzfinansējam projektu 7.5% apmērā, vai tas saņem 2 punktus par piesaistīto privātā finansējuma apjomu (privātās investīcijas veido vairāk nekā 3% no projekta attiecināmajām izmaksām, taču tās sniedz nodibinājums nevis komersants)? | *Konkrētais kritērijs ir vērsts uz t.sk. saimnieciskās darbības veicēju (komersantu) iesaisti pētniecības īstenošanā un ar saimniecisku darbību nesaistītu projektu gadījumā tiek vērtēts, ņemot vērā sadarbības partnera – komersanta ieguldījumu projekta finansējumā. Līdz ar to diemžēl Jūsu aprakstītā situācija neklasificējas kā atbilstoša konkrētajam kritērijam.* |
| 5.7. | Vēlējos precizēt, par iznākumu rādītājiem, jo tad sanāk, ka produkts, prototips – tā daudzums cik – nav nekur iekļauts aprēķinos, t.i., kad runa ir par projektu apstiprināšanu.Vai pareizi, saprotu, ka pēc būtības rezultāts – jauns produkts vai zinātība, nav aprēķinos iekļauts, lai noteiktu projektu finansējuma saņēmējumu? | *Attiecībā uz produktu, prototipu skaitu – matemātiski aprēķinā nav ietverts, ka būtu tieša proporcija starp kāda kritērija vērtējumu un punktu skaitu, bet minēto informāciju ņems vērā EK eksperts, kas izvērtē Jūsu projekta zinātnisko kvalitāti (būtībā parādās gan kritērijā Nr.3.1., gan Nr.3.2. – aicinu skatīt kritēriju piemērošanas metodikas aprakstu šiem diviem kritērijiem).* |
| Attiecināmās izmaksas |
| 6.1. | Vai MK noteikumu 34.2.2. apakšpunktā noteiktās izmaksas, kas nepārsniedz 2% no ar pētniecību tieši saistītajām izmaksām, norādāmas netiešo izmaksu pozīcijas ietvaros kā daļa no 25% no ar pētniecību tieši saistītajām izmaksām un tehnoloģiju tiesību aizsardzības izmaksām vai arī tie ir papildus 2% netiešajām izmaksām? | *SAM pasākuma MK noteikumu 34.2.2. apakšpunktā noteiktās izmaksas jāplāno netiešo izmaksu vienotās likmes – 25% ietvaros.* ***Ņemot vērā, ka projekta vērtēšanas posmā nepieciešams pārliecināties, vai ir nodrošināta atbilstība minētajam MK noteikumu punktam,******projekta iesnieguma veidlapas 1.5. punktā pie atbilstošas sabiedrības informēšanas darbības nepieciešams norādīt plānoto izmaksu apjomu. Vēršam uzmanību, ka minēta informācija norādīta KP VIS sistēmā, pie projekta budžeta ievades izmaksu pozīcijā Nr.1., kur visas netiešās izmaksas tiek norādītas vienā izmaksu pozīcijā!*** |
| 6.2. | Plānots ar saimniecisku darbību nesaistīts projekts, ko iesniedz pētniecības organizācija (PO) sadarbībā ar komersantu (K). Vai uz sadarbības partneri K attiecas tas pats nosacījums par netiešajām izmaksām, t.i. ir iespēja saņemt netiešās izmaksas 25% apmērā no darba algu budžeta? Vai eksistē kādi ierobežojumu netiešo izmaksu tērēšanai?  | *Nesaimnieciska projekta gadījumā, netiešās izmaksas projekta budžetā tiek uzrādītas kā viena budžeta pozīcija, ņemot vērā MK noteikumu 35. punktā minētos nosacījumus pozīcijas apmēra aprēķinam. Tas, kā iekšēji starp projekta iesniedzēju PO un K tiek dalītas netiešās izmaksas, ir iesniedzēja un komersanta iekšēja vienošanās (pieņemu, ka noteikta sadarbības līgumā), tik ilgi, kamēr netiešās attiecināmās izmaksas, kas nav tieši saistītas ar projekta rezultātu sasniegšanu, tiek tērētas, lai atbalstītu un nodrošinātu atbilstošus apstākļus atbalstāmo darbību īstenošanai un rezultātu sasniegšanai.**Papildus informāciju par netiešajām izmaksām, lūdzu, skatīt šeit:* <http://www.esfondi.lv/upload/00-vadlinijas/4.3.-metodika-par-netieso-izmaksu-vienotas-likmes-piemerosanu.pdf>  |
| 6.3. | Mēs saprotam, ka daļēji dalībnieki, kas jau šobrīd darbojas ERAF projektos un tie, kas potenciāli darbosies šajos plānotajos projektos, pārklājas. Jautājums ir par stundu likmēm – ja cilvēks ir strādājis jau 3 vai 4 gadus un atalgojuma stundu likme šiem jaunajiem projektiem īsti vairs neatbilst īstajai atlagojuma skalai. Un tad var sanākt, ka cilvēks strādā vienā projektā pēc vienas atalgojuma likmes un stādā arī citā. Kā korekti pacelt algu likmi jaunajos projektos? | *Atalgojumu un algu likmes tiek skatītas attiecībā pret veicamajiem pienākumiem un algu politiku un konkrētās institūcijas izstrādātajām algu likmēm. Tas neizslēdz iespēju, ka vienai un tai pašai personai, kas darbojas uz daļslodzi vairākos projektos, saņemt dažādu atalgojumu, ja minētais atalgojuma apmērs ir pamatots ar veicamo pienākumu apmēru. Ja konkrētās iestādes dokumentācijā ir apstiprināts, ka konkrētās atalgojuma likmes par specifiskiem pienākumiem ir palielinātas, tad atalgojuma pieaugums, salīdzinājumā ar agrāk īstenotiem projektiem, ir pamatots.* |
| 6.4. | Vai ar saimniecisku darbību saistīta projekta gadījumā ir attiecināmas komandējumu izmaksas? | *Komandējumu izmaksas šajos gadījumos ir piemērojamas saskaņā ar Komisijas regulas 651/2014 25. panta 3. punkta e) apakšpunktu „papildu netiešās izmaksas un citi darbības izdevumi, tostarp materiālu, piederumu un līdzīgu produktu izmaksas, kas radušās tieši projekta rezultātā.”. Attiecīgi minētās izmaksas ir attiecināmas, ja komandējums ir tieši saistīts ar projekta mērķa sasniegšanu un darbību īstenošanu, kas nepieciešamas pētniecības projekta ietvaros radīto rezultātu izplatīšanai (gadījumos, kad rezultāti tiek plaši izplatīti zinātniskajās konferencēs).* |
| 6.5. | Vai ar saimniecisku darbību saistīta projekta gadījumā ir attiecināmas zinātnisko rakstu, kas nepieciešami rezultātu izplatīšanai, publicēšanas izmaksas? | *Izmaksas ir attiecināmas, atbilstoši Komisijas regulas 651/2014 25. panta 3. punkta e) apakšpunktam. Vienlaikus vēršam uzmanību, ka ar saimniecisku darbību saistīto projektu rezultātā radušos zinātnisko rakstu publicēšanas izmaksām nav piemērojams 1.1.1.1. pasākuma MK noteikumu 43.5. apakšpunktā noteiktais izmaksu ierobežojums.* |
| 6.6. | Uzņēmums plāno īstenot projektu. Ir paredzēts piesaistīt augstskolu uz līgumpētījuma pamata, kas sniegs galveno ieguldījumu zinātniskajai novitātei.Vai ir atbalstāms, ka daļu no kopējiem darbiem veiks arī paša pieteicēja darbinieki?  | *Atbilstoši pasākumu regulējošo MK noteikumu Nr.34 22.2. apakšpunkta nosacījumiem, līgumpētījuma izmaksām jāveido vismaz 80 % no projekta kopējām attiecināmajām izmaksām, bet projekts var ietvert arī līgumpētījuma pasūtītāja individuāli īstenotu pētniecību, ja šī pētniecība nav daļa no līgumpētījuma un ja tās izmaksas nepārsniedz 20% no projekta kopējām attiecināmajām izmaksām. Šo maksimāli 20% ietvaros varat plānot atalgojuma izmaksas projekta personālam par tiem mēnešiem, kur konkrētās personas slodze ir vismaz 0,3PLE.* |
| 6.7. | Vai zinātni apkalpojoša personāla atalgojuma atlīdzības izdevumi būs attiecināmi no projekta tiešajām izmaksām?Kādus no minētajiem potenciālajiem amatiem var plānot kā zinātni apkalpojošo personālu, kam atalgojuma izmaksas būs attiecināmas?1.eksperts projekta plānošanai;2.finanšu eksperts;3.ekonomikas eksperts;4.eksperts - patentu, intelektuālo jautājumu jomā;5.projekta administratīvais vadītājs;6.bibliotekārs;7.sabiedrisko attiecību un tehnoloģiju pārneses speciālists;8.ekonomisko un finanšu jomu speciālisti finanšu analīzes izstrādei;9.jurists;10.iepirkumu speciālists. | *Saskaņā ar Ministru kabineta 2016. gada 12. janvāra noteikumu Nr. 34 43.1. apakšpunktu un 1.1 pielikumu, 1.1.1.1. pasākuma ietvaros pie tiešajām attiecināmas izmaksām pieskaitāmas atlīdzības izmaksas šādam zinātni apkalpojošajam personālam, ciktāl tas ir nodarbināts projektā: zinātniski tehniskās informācijas struktūrvienību darbinieki, sabiedrisko attiecību un tehnoloģiju pārneses speciālisti, speciālo un zinātniski tehnisko bibliotēku darbinieki, patentu dienesta speciālisti, ekonomisko un finanšu jomu speciālisti finanšu analīzes izstrādei.**Ievērojot minēto, 1.1.1.1. pasākuma ietvaros pie tiešajām attiecināmajām izmaksām:**1. ir pieskaitāmas šādu zinātnisko darbinieku izmaksas, ciktāl tie nodarbināti projektā:*1. *eksperts - speciālists patentu, intelektuālā īpašuma jautājumos, ja projekta ietvaros plānota intelektuālā īpašuma, kas izriet no projekta ietvaros veiktās darbības, aizsardzība;*
2. *bibliotekārs;*
3. *sabiedrisko attiecību un tehnoloģiju pārneses speciālists, ja projekta īstenošanas laikā veic tehnoloģiju pārnesi, slēdzot tehnoloģiju pārneses līgumu;*
4. *ekonomisko un finanšu jomu speciālisti finanšu analīzes izstrādei, ja projekta īstenošanas laikā veic tehnoloģiju pārnesi un projekts atbilst MK noteikumu Nr. 23.3. apakšpunkta nosacījumiem;*

*2. nav pieskaitāmas šāda personāla atlīdzības izmaksas:* *a. eksperts projekta plānošanai;**b. finanšu eksperts;**c. ekonomikas eksperts;**d. projekta administratīvais vadītājs;* *e. jurists;* *f. iepirkumu speciālists.**Zinātnes apkalpojošajam personālam nav jānodrošina jaunas darba vietas saglabāšana pēcuzraudzības periodā.* |
|  | Projekta iesnieguma aizpildīšana |
| 7.1. | Zinātniskajās institūcijās (gan zinātniskajos institūtos, gan augstskolās), zinātnisko darbinieku skaits gada laikā ir mainīgs. Tādēļ jau tagad īstenotajos projektos, šajā ailē norādām, ka datus par institūcijas kopējo PLE var ik gadu pārliecināties pie zinātniskās institūcijas Bāzes finansējuma aprēķina, kas iepriekš tika publicēti IZM mājas lapā, savukārt ar šo gadu datiem publiskā pārskata veidā ir jābūt pieejamiem Nacionālajā zinātniskās darbības sistēmā (NZDIS). Tādēļ vai šeit var būt kāds vispārpieņemts datums uz kuru tieši šie dati jānorāda? Jo teorētiski, tad tam jābūt būtu 30.augustam, ja projekts tiek iesniegts 3.septembrī, bet tie tad būtu tikai operatīvie dati, kas var būt nekorekti. | *Ailē "Labuma guvēja institūcijā strādājošā zinātniskā personāla un zinātnes tehniskā personāla skaits pirms projekta īstenošanas" norāda datus, kas atbilst informācijai par pēdējo noslēgto pārskata gadu (2017.gads), kas iesniegta Izglītības un zinātnes ministrijā, lai pretendētu uz* *bāzes finansējumu zinātniskajām institūcijām 2019. gadā.*  |
| 7.2. | Kāpēc PLE tabulā jānorāda zinātni apkalpojoša personāla PLE, ja viņu atalgojumu maksā no netiešajām izmaksām? Vai varbūt šajā kārtā tas ir mainījies, un zinātnes apkalpojošā personāla atalgojumu var iekļaut tiešajās izmaksās? Šī personāla uzskaitījumā būtu jāuzskaita administratīvais vadītājs, grāmatvedis, jurists? Jo no minētajiem piemēriem, manuprāt, manā institūtā nav neviens šo profesiju pārstāvis, vai vismaz nav zem šāda amata nosaukuma. | *Minēto informāciju PLE tabulā nepieciešams norādīt pēc nozares ministrijas lūguma pilnīgākai projekta īstenošanas kapacitātes aprakstīšanai, ņemot vērā, ka atbilstošu speciālistu piesaistīšana var būt nepieciešama atbalstāmu darbību īstenošanai.* *Minētā* ***vadības*** *personāla izmaksas* ***ar saimniecisku darbību nesaistītam projektam*** *iekļaujamas netiešajās izmaksās.**Ar zinātni apkalpojošo personālu saprot, piemēram, šādus speciālistus - zinātniski tehniskās informācijas struktūrvienību darbinieki, sabiedrisko attiecību un tehnoloģiju pārneses speciālisti, speciālo un zinātniski tehnisko bibliotēku darbinieki, patentu dienesta speciālisti, ekonomisko un finanšu jomu speciālisti finanšu analīzes izstrādei (t.sk., studējošie) – būtībā minētais personāls attiecināms uz tehnoloģiju tiesību (nemateriālo aktīvu) iegūšanu, apstiprināšanu un aizstāvēšanu, projekta ietvaros radīto zināšanu izplatīšanu mācību, publikāciju vai zināšanu un tehnoloģiju pārneses veidā, lai sekmētu Latvijas inovācijas sistēmas kapacitātes palielināšanos, uzņēmumu konkurētspējas attīstību, sabiedrības iesaisti projekta norisēs un finanšu analīzes veikšanu atbilstoši MK noteikumu 21.3. apakšpunkta nosacījumiem – ja minētajām darbībām atsevišķi speciālisti nav plānoti/nav vajadzīgi/ nav institūtā, tad šajā sadaļā PLE tabulā tos nenorādiet. Zinātnes apkalpojošā personāla izmaksas ir iespējams iekļaut tiešajās attiecināmajās izmaksās.* |
| 7.3. | Vai pareizi saprotam - KP VIS sistēmā, projekta pieteikuma lauki tiek aizpildīti latviešu valodā? Angļu valodā teksts tiek gatavots pielikumā – 6. pielikums? (pārējie pielikumi Nr. 1, 2, 3 u.c. tiek pievienoti KP VIS sistēmai kā pielikumi latviešu un angļu valodā, atbilstoši atlases nolikuma III. Nodaļas prasībām). | *KP VIS sistēmā lauki tiek aizpildīti latviešu valodā, arī pielikumi Nr.1, Nr.2 un Nr.3. latviešu valodā ir iestrādāti KP VIS sistēmā un tajā arī tiek aizpildīti, līdz ar to tos atsevišķi kā pielikumus tos latviski nav jāpievieno. Angļu valodā teksts tiek gatavots 6. pielikumā un pielikumu Nr.1., 2. un 3. tulkotajās veidlapās (pieejamas CFLA mājaslapā http://cfla.gov.lv/lv/es-fondi-2014-2020/izsludinatas-atlases/1-1-1-1-k-2 ) un jā, šos dokumentus pievieno kā pielikumus projekta iesniegumam KP VIS sistēmā.* |
| 7.4. | 6. pielikums, nodaļa: “1.5.Project activities and results to be achieved”, teksta apjoma ierobežojums: “Description of project activity (<5000 characters for each activity>)” attiecas summāri uz darbību un uz darbības apakšdarbībām kopā vai atsevišķi uz katru darbību un to apakšadarbībām? | *Teksta ierobežojums attiecināms atsevišķi uz katru no apakšdarbībām.* |
| 7.5. | Kā plānots pārliecināties, ka studentu PLE ir vismaz 25% no visu darbinieku PLE projekta īstenošanas periodā, ja 7.pielikuma piezīmēs ir norādīts "1) "S" – ja persona projekta iesniegšanas dienā ir studējošais akreditētā vai licencētā augstākās izglītības programmā, atbilstošo programmas izglītības klasifikācijas kodu saskaņā ar Ministru kabineta 2017. gada 13. jūnija noteikumiem Nr.322 "Noteikumi par Latvijas izglītības klasifikāciju", augstskolu;"Tie studējošie, kas uzsāks studijas vēlāk nav jānorāda? Kā atspoguļot 7.pielikumā, ja pozīcijā plāno piesaistīt darbinieku, kurš 1 gadu plāno būt studējošais un 2 gadus nē. Vai viena pozīcija jāatspoguļo 2 reizes, atsevišķi izdalot studejoša PLE? | *Nepieciešams “S” statusu norādīt uz projekta iesniegšanas dienu. Gadījumā, ja darbinieks uz iesniegšanas brīdi nav studējošs, “S” statusu nenorāda.– tā kā attiecībā pret MK noteikumiem PLE tabulā studenta statusu var norādīt tikai tam personālam, kas uz projekta iesniegšanas brīdi ir studējoši, tad variants vienu un to pašu personu norādīt divas reizes un tikai vienu no tām kā studējošo, nebūs korekts attiecībā pret šo MKN prasību. Līdz ar to aicinātu projekta iesnieguma tekstā norādīt, ka, īstenojot projektu, plānots nodrošināt atbilstību MKN 28.9. apakšpunkta prasībām (tādējādi attiecībā pret kritēriju nosacījums būs izpildīts) un īstenošanas posmā tiks skatīta reālā situāciju, lai tiktu nodrošināts nepieciešamais.* |
| 7.6. | Ja 1.5 sadaļā norāda darbību ar trim apakšdarbībām, vai 5000 zīmju limits attiecas uz katru apakšdarbību atsevišķi, vai uz darbības un apakšdarbību zīmju kopsummu? | *KP VIS e-vidē aizpildāmās sadaļās ir redzams kopējais pieejamo un atlikušo zīmju skaits, t.sk. arī 1.5. punktā. Šajā gadījumā 5000 zīmju limits attiecināms uz katru apakšdarbību.* |
| 7.7. | Par 1.6.1. tabulas aizpildīšanu – kādu gadu norāda pie plānotās vērtības? Kur norāda projekta beigu gadu? | *Kolonnā “Plānotā vērtība - gads” norāda gadu, kad plānots sasniegt projekta vidusposmu un kurā tiks pārbaudīts, vai ir sasniegtas norādītās iznākuma rādītāju starpvērtības.**Šajā tabulā projekta beigu gadu nenorāda (par to informācija tiek sniegta projekta iesnieguma 1. pielikumā un 1.1. punktā, kur norādīsiet plānoto projekta uzsākšanas-pabeigšanas brīdi).* |
| 7.8. | Vai projektā jāparedz atsevišķa darbība projekta vadība, ņemot vērā, ka izmaksas tiek segtas no netiešajām izmaksām? | *Nē, nav nepieciešams atsevišķi izdalīt atsevišķu dalību projekta vadībai, īpaši ņemot vērā, ka izmaksas plānots segt no projekta netiešajām izmaksām.* |
| 7.9.  | Kā korekti norādāma informācija par komersanta ieguldījumu 7.pielikuma “PLE tabula” šūnas, kur norāda labuma guvēja institūcijā strādājošā zinātniskā personāla un zinātnes tehniskā personāla skaits: a) pirms projekta īstenošanas; b) projekta īstenošanas periodā; c) piecus gadus pēc pēdējā maksājuma saņemšanas? Projektā sadarbojas komersants un zinātniskā organizācija un komersantam nav atsevišķa personāla, kas ikdienā nodarbojas ar pētniecību. | *Minētajās šūnās norādiet informāciju par projekta iesniedzēju un sadarbības partneriem kopā. Gadījumā, kad viens no partneriem ir komersants, kam savas P&A daļas nav, bet atsevišķas personas projektā pildīs zinātniskā darbinieka amata pienākumus, tad attiecībā uz komersanta ieguldījumu PLE:** *lauciņā, kur norādāt PLE pirms projekta, komersanta ieguldījums būs 0 PLE (ja nav P&A daļas);*
* *lauciņā, kur norāda PLE projekta īstenošanas laikā – komersanta ieguldījums būs to zinātnisko darbinieku PLE, kas projekta īstenošanas laikā veic pētniecību;*
* *lauciņā, kur norāda PLE pēc projekta īstenošanas – ja konkrētās komersanta personāla personas pēc projekta īstenošanas netiek plānotas kā nodarbinātie amatos, kas pilda zinātnes tehniskā vai zinātniskā personāla pienākumus, ieguldījums šajā laukā būs 0 PLE. Gadījumā, ja komersants projektam ir izveidojis jaunas pētnieku amata vietas (atbilstoši pasākuma MK noteikumu 2.10.’ apakšpunkta nosacījumiem) un tās plāno saglabāt arī pēc projekta īstenošanas kā P&A vietas, tad šo vietu PLE jāsummē klāt.*
 |
| 7.10. | Kā jāsaprot 7.pielikumā norādāmie statusi “K” un “A”? | *Kā karjeras izaugsmi jāsaprot situācija, kad jaunajam zinātniekam tiek pilnveidota zinātniskā kompetence, nodrošināta nodarbinātība pētniecības darbībās cita līmeņa kvalitātē kā iepriekšējo darba attiecību ietvaros. Personāla atjaunotnes gadījumā – pieņemot darbā, lai jaunais zinātnieks aizvietotu pieredzējušāku speciālistu, kurš darba attiecības pārtraucis, tostarp iepriekšējās amata vietas ietvaros nodrošināta pilna laika nodarbinātība (slodze), jauni pienākumi vai amats (mainot amata atbildības līmeni vai vadības pienākumu apjomu).*  |
| 7.11. | Budžeta kopsavilkumā (3.pielikums) ir 10.pozīcija Informatīvo un publicitātes pasākumu izmaksas - vai šī ir tā pozīcija uz kuru attiecas 2% ierobežojums (nepārsniedz 2% no ar pētniecību tieši saistītajām attiecināmajām izmaksām), ko metodika prasa aprakstīt 1.5.punktā.Vai šīs tomēr ir dažādas izmaksu pozīcijas? | *10. budžeta pozīcija paredzēta obligāto publicitātes pasākumu izmaksām (atbilstoši ES fondu publicitātes vadlīnijām). Savukārt, sabiedrības informēšanas izmaksas un finanšu analīzes izmaksas, uz ko attiecina minēto 2% ierobežojumu, ir ietveramas netiešo izmaksu ietvaros. Projekta iesnieguma budžeta kopsavilkumā atsevišķi šīs izmaksas kā atsevišķu pozīciju nevajag/nevar izdalīt. Tāpēc minētās izmaksas jānorāda 1.5. punktā – lai vērtēšanā iespējams pārbaudīt minēto izmaksu apmēra atbilstību MK noteikumu prasībām..* |
| 7.12. | Kāda ir atšķirība starp 1.6.1. septīto un astoto iznākuma rādītāju? Ja konkrēta tehnoloģija tiek izveidota kā unikāla ierīce, vai to 1.6.1 sadaļā varam likt kā 7. iznākuma rādītāju?  | *1.6.1. punktā rādītājā Nr.7. norāda kopējo projekta ietvaros izstrādāto jaunu produktu vai tehnoloģiju prototipu skaitu, savukārt rādītājā Nr.8. norāda, cik no tām paredzēts komercializēt (atbilstoši MK noteikumu 2.11’ punkta definīcijai). Ja minētā tehnoloģija tiek izveidota kā tehnoloģijas prototips, varat to norādīt iznākuma rādītājā Nr.7.* |
| 7.13. | Kā aizpildīt 7.1 sadaļu ja projektā ir 3 partneri? Vai šis programmas atbalsts klasificējas kā de minimis? | *Sadaļu aizpilda par konkrēto projektu un tā finansējuma saņēmēju (iesniedzēju). Nē, programmas atbalsts neklasificējas kā de minimis.* |
| Projekta iesnieguma pielikumi |
| 8.1. | Vai sadarbības līgums, ja sadarbība tiek plānota starp diviem Latvijas partneriem, tiešām ir nepieciešams latviešu un angļu valodā (nolikuma 9.10.punkts)? No kā arī izriet, ka projekta īstenošanas gadījumā, grozījumi sadarbības līgumā būs jāveic divās valodās, lai gan partneri ir divi Latvijas pārstāvji, attiecīgi savstarpējā saziņa notiek latviešu valodā? Šaubas šis punkts rada, jo nolikuma 9.11.punktā ārvalstu sadarbības partnerim apliecinājums ir jāsniedz tikai latviešu valodā, kas šķiet dīvaini. | *Konkrētā pasākuma gadījumā projektu kvalitātes izvērtēšanai tiks piesaistīti ārvalstu eksperti. Ņemot vērā, ka sadarbības līgumā, atbilstoši SAM pasākuma MK noteikumu 27.3. apakšpunktam, nepieciešams iekļaut saturiski svarīgu informāciju, tad pilnvērtīgai ekspertīzes veikšanai ārvalstu ekspertu vērtējumu sagatavošanai nepieciešams, lai minētais līgums būtu pieejams arī angļu valodā. Projekta iesniegumam iespējams pievienot latviešu valodā noslēgta sadarbības līguma anglisku tulkojumu (nevis angļu valodā noslēgtu papildus sadarbības līgumu) - ņemot vērā, ka projekta iesniegumam pievieno iesniedzēja apliecinājumu, ka projekta iesniegumu un tā pielikumu latviešu un angļu valodas versijas ir saskaņotas (atlases nolikuma 9.16. apakšpunkts), tad sadarbības līguma tulkojums saturiski sniegs ekspertiem visu sadarbības līgumā ietverto nepieciešamo informāciju.**Ārvalstu sadarbības partnera apliecinājums nesaturēs ekspertiem saturiski nozīmīgu informāciju, līdz ar to minēto pielikumu nav nepieciešams iesniegt angļu valodā.* |
| 8.2. | Vai projekta iesnieguma 11.pielikums "Sadarbības partnera budžets" (latviešu un angļu valodā) ir sniedzams tikai saimnieciska projekta gadījumā (saskaņā ar nolikuma 9.13.3.punktu)? | *Jā, minētais 11. pielikums “Sadarbības partnera budžets” latviešu un angļu valodā jāiesniedz tikai ar saimniecisku darbību saistīta projekta gadījumā, atbilstoši atlases nolikuma 9.13.3. apakšpunktam, jo ar saimniecisku darbību saistīta projekta gadījumā atkarībā no komersanta veida (sīkais (mikro) vai mazais, vidējais vai lielais) ir atkarīga pieļaujamā publiskā finansējuma intensitāte dažādu pētniecības kategoriju veikšanai (tehniski ekonomiskā priekšizpēte, rūpnieciskie pētījumi, eksperimentālā izstrāde), ko nosaka atbilstoši MK noteikumu 45. punktam un 46. punktam. Atšķiras arī finansēšanas nosacījumi tehnoloģiju tiesību aizsardzībai.**Ar saimniecisku darbību nesaistīta projekta gadījumā nav nepieciešams spēt izdalīt izmaksas pa pētniecības kategorijām un tehnoloģiju tiesību aizsardzībai, tāpēc minētais pielikums nav jāiesniedz. Abu projektu veidu gadījumā gan jāņem vērā, ka, atbilstoši SAM pasākuma MK noteikumu 23.6. apakšpunktam, katra sadarbības partnera projekta daļas izmaksas veido vismaz 20% no projekta kopējām izmaksām (ņemot vērā arī MK noteikumu 30.3. apakšpunktu).* |
| 8.3. | Saskaņā ar MK noteikumu 23.punktu, ar saimniecisko darbību nesaistītu projektu var pieteikt pētniecības organizācija un komersants. Kādi dokumenti jāpievieno projekta iesnieguma pielikumā komersantam, jo pētniecības organizācijai pievienojamie dokumenti ir noteikti nolikuma 9.12.punktā? | *Vēršam uzmanību, ka saskaņā ar MK noteikumu Nr. 34 17.1.1. apakšpunktu ar saimniecisku darbību nesaistītu projektu (t.sk. projekts, kuru plānots īstenot sadarbībā ar komersantu) var iesniegt zinātniskā institūcija, kas atbilst pētniecības organizācijas definīcijai.**Atsevišķi tieši komersantam iesniedzami dokumenti nav noteikti. Minētajā gadījumā – ar saimniecisko darbību nesaistīts sadarbības projekts – obligāti nepieciešams iesniegt (ņemot vērā atlases nolikumā noteiktās pievienojamo dokumentu valodas):** *projekta iesnieguma veidlapu,*
* *obligāti pievienojamos pielikumus visiem projekta iesniegumiem (atlases nolikuma 9.1. līdz 9.9. apakšpunkts un 9.16. apakšpunkts),*
* *tos pielikumus, kas attiecināmi uz ar saimniecisku darbību nesaistītu projektu (atlases nolikuma 9.12. apakšpunkts),*
* *uz sadarbības projektu attiecināmos pielikumus (atlases nolikuma 9.10. apakšpunkts un, ja attiecināms, 9.11. apakšpunkts).*

*Nepieciešamības gadījumā pievieno arī citus attiecināmus pielikumus (atlases nolikuma 9.14., 9.15. apakšpunkts, 10.punkts).* |
| 8.4. | Kas notiek, ja kāds no projekta iesnieguma pielikumiem vai arī projekta iesnieguma veidlapa ir iesniegta tikai latviešu valodā? | *KP VIS sistēmā projekta iesnieguma iesniegšanai ir nepieciešams aizpildīt veidlapas sadaļas latviešu valodā, kā arī kā pielikumu pievienot veidlapas un attiecīgu pielikumu tulkojumus angļu valodā. Līdz ar projekta iesniegumu projekta iesniedzējs pievieno apliecinājumu, ka projekta iesnieguma latviešu un angļu valodas versijas ir saskaņotas un atbilstošas. Gadījumā, ja kāds no projekta iesnieguma pielikumiem būs iesniegts tikai angļu valodā, minētā pielikuma latviešu valodas tulkojums tiks noteikts, ka to nepieciešams iesniegt, precizējot projekta iesniegumu.* ***Vēršam uzmanību, ka Eiropas Komisijas eksperti projekta iesniegumu vērtē tikai vienu reizi un balstoties uz sākotnēji pievienotajiem dokumentiem angļu valodā!*** |
| 8.5. | Kur ir pieejams 7. pielikums, PLE tabula, angļu valodā? Vai tas jātulko pašiem? | *PLE tabulas angliskā versija ir pieejama mājaslapā tajā pat Excel failā, kur tā ir pieejama latviešu valodā – 2.cilne “7.pielikums ENG”.* |
| 8.6. | Pielikumu sarakstā ir ieteicamais pielikums: Projekta budžetā (projekta iesnieguma 3.pielikums) iekļauto izmaksu aprēķinus pamatojoša informācija. Kāda informācija tieši ir nepieciešama? Kuras pozīcijas no budžeta ir nepieciešams sīkam iztirzāt? | *Tas atkarīgs no konkrētā projekta budžeta. Vērtēšanas procesā jāspēj saprast, kā veidojies konkrētu izmaksu pozīciju apmērs. Nav vienas/vairāku konkrētu izmaksu pozīciju, kam nepieciešams izmaksu pamatojums, tas atkarīgs no 3.pielikumā norādīto izmaksu detalizācijas. Izmaksu aprēķinus pamatojoša informācija ir Jūsu izvēlētā formā. Tas var būt skaidrojošs Excel/Word fails, pievienotas cenu aptaujas utml. informācija, kas vērtēšanā ļaut saprast, kā veidojušās konkrētu izmaksu pozīciju summas un to pamatojumu. T.i. situācijā, kad, piemēram, pie aprīkojuma izmaksām tiktu norādīti 200 000 euro bez sīkāka paskaidrojuma/dalījuma, viennozīmīgi ir nepieciešams izmaksu skaidrojums.* |

1. MK noteikumu Nr. 34 28.9. apakšpunkts [↑](#footnote-ref-1)
2. *oriģināli zinātniskie raksti, kas publicēti a) žurnālos vai konferenču rakstu krājumos, kuru citēšanas indekss sasniedz vismaz 50 procentus no nozares vidējā citēšanas indeksa; vai b) Web of Science vai SCOPUS (A vai B) datubāzēs iekļautos žurnālos vai konferenču rakstu krājumos* [↑](#footnote-ref-2)
3. pētniecības organizācijas – privāto tiesību juridiskās personas apliecinājums (valdes lēmums) par to, ka uzņēmumiem, kas var ietekmēt šādu institūciju, piemēram, būdami tās akcionāri vai dalībnieki, nav piekļuves priekšrocību attiecībā uz šādas organizācijas pētījumu kapacitāti vai tās radītajiem pētniecības rezultātiem (**latviešu valodā)** [↑](#footnote-ref-3)
4. MK noteikumu Nr. 34 23.2. apakšpunkts. [↑](#footnote-ref-4)
5. MK noteikumu Nr. 34 2.4.4.1. apakšpunkts [↑](#footnote-ref-5)
6. MK noteikumu Nr. 34 2.4.4.2. apakšpunkts [↑](#footnote-ref-6)
7. MK noteikumu Nr. 34 21.2.2.1. apakšpunkts [↑](#footnote-ref-7)
8. MK noteikumu Nr. 34 23.4. apakšpunkts [↑](#footnote-ref-8)
9. MK noteikumu Nr. 34 23.5. apakšpunkts [↑](#footnote-ref-9)